Osnabrücki piiskopkond

Vürstlik Osnabrücki piiskopkond (saksa Hochstift Osnabrück) oli Saksa-Rooma riigi osariik aastatel 1225–1803. See oli vürstlikult valitsetav territoorium, mida valitses Osnabrücki piiskopkonnas (saksa Bistum Osnabrück) ametis olev piiskop, kandes seeläbi ilmalikku ja vaimulikku funktsiooni vürstliku piiskopina. Nime sai pealinna, Osnabrücki järgi.

Siiani säilinud Osnabrücki piiskopkond tekkis aastal 772 ja on vanim Karl Suure poolt asutatud piiskopitool vallutatud Saksimaa hõimuhertsogkonna ristiusustamiseks. Piiskopitooli piiskoppide ja kapitulaaride ilmalikud valdused, esialgu üpris piiratud, kasvasid aja jooksul, ja selle vürstlikud piiskopid teostasid ulatuslikku tsiviilhaldust territooriumil, mis hõlmas nende õigusi ja keiserlikku puutumatust. Vürstlik piiskopkond jätkas kasvamist, muutes oma staatuse reformatsiooni ajal üpris vaieldavaks.

Saksamaa mediatisatsiooniga aastal 1803 kaotati piiskopkond ja ilmalik võim anti Braunschweig-Lüneburgi Hannoveri harule; piiskopitool, kapiitel, kloostrid ja katoliiklikud heategevusinstitutsioonid ilmalikustati. Piiskopitooli territoorium läks aastal 1806 Preisimaale, aastal 1807 Vestfaali kuningriigile, aastal 1810 Napoleoni Prantsusmaale ja aastal 1814 taas Hannoverile.

Vürstliku piiskopkonna lõpuga muutus ka piiskopkonna tulevik ebaselgeks. Klemens von Gruben, Parose titulaarpiiskop Kreekas, tehti Osnabrücki apostellikuks vikaariks, ja hoolitses sellisena katoliikliku elanikkonna vaimulike huvide eest. Tavaline Rooma katoliku piiskopkond taastati aastal 1824, kuid nüüdsest ei omanud piiskopid enam ilmalikku võimu.


Igate

Igate (vanasti Igates muiža ehk 'Igate mõis') on küla (mazciems) Lätis Limbaži piirkonnas Vidriži vallas.

Esimest korda mainiti aastal 1455. Asulas asub Igate mõisa (Idsel) süda. Igates asub aastal 2010 ehitatud palvemaja, mis on esimene oikumeeniline palvemaja Lätis. Küla lähistel asub koorijuhi Emilis Melngailise memoriaalmuuseum. Külas asub Igate bussipeatus.

Igate asub valla põhjaosas. Küla jääb osaliselt Põhja-Vidzeme biosfääri kaitsealale. Looduskaitse all on Igate vaher, Igate pärn ja Igate tammed.

Aastal 2013 oli külas 32 elanikku.


Igate mõis

Igate mõis (Igates muiža) on endine mõis Lätis Limbaži piirkonnas Vidriži vallas Igates. Saksa keeles Idsel.

Igate mõisa on esmamainitud aastal kui Vietinghoffide valdust, mis kuulus Borchidele. Aastal 1466 on loetletud Turaida foogtidele kuulunud Igate lääni kasutajaid, nende seas ka Borche. Aastal 1512 pärandas Jurgen Lode mõisa Rosenitele. 1631–1845 kuulus mõis Mengdenitele, seejärel Campenhausenitele. Aastast 1880 kuulus mõis Pistohlkorsidele.

Mõisa peahoone lasid rajada Pistohlkorsid, see pärineb 1880. aastatest. Aastast 1934 asus hoones internaat, aastast 1940 aga lastekodu. Aastast 1972 kuulus põllumajandusministeeriumile, aastast 1996 aga riiklikule kinnisvaraagentuurile.

Mõisakompleks pärineb XVIII sajandi lõpust ja XIX sajandist ning jaguneb kaheks osaks. Ühes pooles on majandushooned nagu laut, ait ja mõisavalitseja maja. Teise poole juurde kuulub lisaks peahoonele veel teenijate maja ja XIX sajandi alguses rajatud park tiikide ning vesiveskiga.


Novoaidar

Novoaidar on alev Ukrainas Luhanski oblastis, Novoaidari rajooni keskus.

Aidari jõe kallastel asuv Novoaidar asutati 1685. aastal, alev alates 1957. aastast.

2011. aasta 1. jaanuaril elas asulas 8622 inimest, asustustihedus inimest ruutkilomeetri kohta.


Siegfried Böhm

Siegfried Böhm (20. august 1928 Plauen – 4. mai 1980 Ida-Berliin) oli Saksa DV riigitegelane.

Põhikooli lõpetamise järel õppis Siegfried Böhm kaubandust. 1947. aastal astus ta Saksa Vaba Noorsoo Liitu, 1948. aastal Saksamaa Sotsialistlikku Ühtsusparteisse. 1948–1953 oli Böhm Saksa Vaba Noorsoo Liidu funktsionäär. Aastatel 1953–1954 töötas ta Espenhaini pruunsöeelektrijaamas, 1954–1958 õppis Böhm Leipzigi Karl Marxi Ülikoolis. 1959. aastast töötas ta Saksamaa Sotsialistliku Ühtsuspartei Keskkomitee planeerimise ja rahanduse töörühmas, 1963. aastast selle juhatajana.

Alates 12. detsembrist 1966 kuni 4. maini 1980 oli Siegfried Böhm Saksa DV rahandusminister.

4. mail 1980 leidis Böhmi poeg Siegfried Böhmi ja ta naise nende magamistoast mahalastutena. Ametliku versiooni kohaselt olevat Böhm tahtnud oma perekonna maha jätta. Armukadedushoos olevat naine lasknud maha Siegfried Böhmi ja seejärel ka enda. Avalikkusele teatati, et tegemist oli traagilise õnnetusjuhtumiga.

Böhmi perekond ei uskunud ametlikku versiooni. 2003. aastal teatas Saksamaa Liiduprokuratuur, et on asunud uurima Böhmi surma asjaolusid, kuna tegemist võis olla Stasi korraldatud salamõrvaga. Böhm olevat kritiseerinud Saksa DV juhtkonna poliitikat, mistõttu teda peeti julgeolekuriskiks ning ta otsustati likvideerida.


Allveelaevade Divisjon

Allveelaevade Divisjon oli Eesti merejõudude üksus aastail 1940. Divisjon moodustati 1. aprillil 1940.

Divisjoni ülemaks määrati kaptenmajor Ferdinand Schmiedehelm. Allveelaevade Divisjoni emalaevaks sai vahilaev Pikker.


Kārļi

Kārļi (vanasti ka Kārļu muiža) on küla (vidējciems) Lätis Cēsise piirkonnas Drabeši vallas. Aastail 2000–2021 kuulus küla Amata piirkonda.

Küla asub valla keskosas merepinnast 130 meetri kõrgusel Amata jõe kaldal. Kārļi jääb valla keskusest Ausmasest 5 ja Riiast 78 kilomeetri kaugusele.

Asula jääb Gauja rahvusparki. Jõe kallastel on mitu liivakivipaljandit, sealhulgas looduskaitsealused Dambji pank ja Pruun koobas (Bruņa ala). Külas asuvas tamm kõrgusega 24 ja ümbermõõduga 5,13 m ning kuusk tamm kõrgusega 31 ja ümbermõõduga 3 m on looduskaitse all.

Asulas asub Kārļi mõisa (Karlsruhe) süda. Nõukogude perioodil rajati selle juurde puukool ja kalakasvatus. Külas asub Kārļi bussipeatus.

Aastal 2015 oli külas 92 elanikku, aastal 2019 oli elanikke 76.


Kārļi mõis

Kārļi mõis (saksa keeles Karlsruhe, ka Karlshof, Carlsruhe ja Carlsruh, varem Wolfsruh, läti keeles Kārļu muiža, Kārļumuiža ja Kārļamuiža) oli rüütlimõis Liivimaal Võnnu kreisis Āraiši kihelkonnas. Praegu asub mõisasüda Lätis Amata piirkonnas Drabeši vallas Kārļis.


Willy Rumpf

Willy Rumpf, ka Willi Rumpf (4. aprill 1903 Berliin – 8. veebruar 1982 Ida-Berliin) oli Saksa DV riigitegelane.

Willy Rumpf oli pärit teenistuja perekonnast. Põhikooli lõpetamise järel õppis ta kindlustusala ja raamatupidamist. Kuni 1932. aastani töötas ta raamatupidaja, kassiiri ja väliskaubanduskorrespondendina. 1920. aastal astus ta Saksamaa Kommunistlikku Noorsooühingusse ja 1925. aastal Saksa Kommunistlikku Parteisse. Alates 1933. aastast osales ta vastupanuliikumises, mille eest viibis aastatel 1933–1938 vanglates ja Sachsenhauseni koonduslaagris. Seejärel töötas ta teenistujana ja võttis osa Robert Uhrigi vastupanugrupi tegevusest. Aastatel 1944–1945 oli Rumpf teist korda võimude poolt vangistatud.

Aastatel 1945–1947 oli Willy Rumpf Berliini Linnavalitsuse rahandusosakonna juhataja asetäitja. 1947–1948 Berliini Usaldusühingu juhataja, 1948–1949 Saksa Majanduskomisjoni rahandusvalitsuse juhataja ja 1949–1955 Rahandusministeeriumi riigisekretär.

25. novembrist 1955 kuni 12. detsembrini 1966 oli Willy Rumpf Saksa DV rahandusminister.

Lisaks sellele oli ta aastatel 1949–1967 Rahvakoja (parlamendi) liige. Alates 1950. aastast oli ta Saksamaa Sotsialistliku Ühtsuspartei Keskkomitee liikmekandidaat ja alates 1963. aastast Keskkomitee liige.


Saare mõisa kalmistu

Saare mõisa kalmistu on kalmistu Maarja-Magdaleena kihelkonnas, tänapäevase haldusjaotuse järgi Saarjärve külas Mustvee vallas. Kalmistu jääb Saare mõisa südamest linnulennult umbes 1,5 km kaugusele lõuna poole.

Kalmistu rajas Saare krahv pärast oma tütre Olga vabasurma minekut. Risti ja hauaplaadiga on märgistatud kolm kääbast: Ernst Gotthard ja Mathilde Johanna von Mannteuffelli tütar krahvinna Olga Caroline Euphrosine von Mannteuffell, kes sündis 13. aprillil 1856 Tartus ja uputas ennast Saare järve 4. juulil 1872. Tollel ajal ei lubatud enesetapjaid surnuaiale matta ning sellele keelule allusid kõik, erandit ei tehtud ka mõjuvõimsale krahvile. Seega rajas ta perekalmistu, mis oli tolle aja kohta suhteliselt tavaline. Paljudel mõisatel oli oma perekalmistu. Ernst Gotthard von Mannteuffell (sündinud 14. veebruaril 1801 Tartus, surnud 13. detsembril 1880 Itaalias Mentonis, kust poeg Ernst Gotthard (II) ta kirstus läbi Euroopa Saare perekalmistule tõi). Mathilde Johanna von Mannteuffell (neiupõlves von Brevern, sündinud 27. märtsil 1827 Ojasoo mõisas, surnud 13. detsembril 1898 Brevernite Kärsa mõisas). Lisaks on kalmistule maetud Ernst Gotthardi ja Mathilde Johanna poeg, Puurmani krahv Ernst Gotthard (II) von Mannteuffell (sündinud 21. oktoobril 1844 Pariisis, surnud 30. augustil 1922 pere Brannenburgi suvemajas ning toodi poegade Ernst Andrease ja Arved Viktor Clemensi poolt urnis Saarele). Saare mõisa kalmistule on maetud ka Ernst Gotthardi ja Mathilde Johanna vallaliseks jäänud tütar, Metsamõisa krahvinna Virginie Caroline von Mannteuffell (sündinud 21. aprillil 1854 Tallinnas, surnud 1. jaanuaril 1933 Metsamõisa mõisas) ning Ernst Gotthard (II) abikaasa, Puurmani krahvinna Marie Dorothea von Mannteuffell (neiupõlves von Weiss, sündinud 8. novembril 1847 Kuramaal Abgunste mõisas, surnud 24. novembril 1938 poeg Ernst Andreasele kuulunud Metsamõisa mõisas). Kalmistule on maetud teisigi pereliikmeid. Võib oletada, et sinna on toodud ka viimase krahv Mannteuffelli, lastetuks jäänud Ernst Andrease ja tema abikaasa Irene urn. Ernst Andreas sündis 15. novembril 1873 Tartus, suri 16. märtsil 1953 Iirimaa pagulaskodus ning maeti sealsele surnuaiale. Kuid on ilmnenud andmeid, et mõned aastad hiljem, ilmselt pärast krahvi abikaasa surma, viidi tema säilmed pagulaskodu surnuaialt tuhastamiseks Saksamaale.

Saare mõisa kalmistust (krahvi kabelist, nagu rahvas seda nimetab) on inimeste ja ka looduse meelevald armutult üle käinud ning kunagised hauakääpad olematuks muutnud. Püsti seisavad krahvipaari Ernst Gotthardi ja Mathilde Johanna mustad marmorristid ning nende vahel vaid jäänused Olga valgest marmorristist. Kohalikud inimesed on kunagise kalmistukoha pealekasvanud puudest puhastanud ega lase sel uuesti võssa kasvada.


Ernst Höfner

Ernst Höfner (1. oktoober 1929 Liebenstein – 24. november 2009 Berliin) oli Saksa DV riigitegelane.

Ernst Höfner oli pärit töölisperekonnast. Põhikooli lõpetamise järel õppis ta esmalt klaasipuhumist, seejärel kaubandust.

Saksamaa Sotsialistlikku Ühtsusparteisse astus ta 1948. aastal.

Alates 1948. aastast töötas ta raamatupidajana. Aastatel 1949–1950 töötas ta Saksa DV Rahandusministeeriumi pearaamatupidaja ja peareferendina. Aastatel 1952–1955 õppis ta Rahanduse Kõrgkoolis. 1955–1970 oli ta Rahandusministeeriumi osakonnajuhataja. 1962–1965 õppis ta Moskvas NLKP Keskkomitee juures asuvas Ühiskonnateaduste Akadeemias.

Aastatel 1970–1976 oli ta rahandusministri asetäitja, 1976–1979 Saksamaa Sotsialistliku Ühtsuspartei pangandus- ja rahandusosakonna juhataja ning 1979–1981 oli ta Saksa DV Plaanikomitee esimene sekretär.

26. juunist 1981 kuni 18. novembrini 1989 oli Ernst Höfner Saksa DV rahandusminister.


Dendriitrakk

Dendriitrakud ehk dendriitsed rakud (lühend DC) on peamiselt imetajate lümfoid(-immuun)süsteemi rakutüüp, mille ülesandeks on antigeenide esitlemine T-lümfotsüütidele ja osalemine immuunvastuses.

Dendriitrakkude olemasolu, areng, anatoomia, morfoloogia, histoloogia, mutatsioonid, rakud ja molekulid ning apoptoos ja patoloogia võivad erineda nii liigiti, indiviiditi kui ka arenguastmeti.

Dendriitrakud arenevad luuüdis hematopoeetiliste tüvirakkude eellasrakkudest.

Dendriitrakke on tuvastatud kudedes, mis on kontaktis organismi väliskeskkonnast saabuvate ainetega, nagu nahk (Langerhansi rakud), nina (ninaga seotud lümfikude), kopsude, mao ja seedeelundite (sooltega seotud lümfikude) sisekest.

Dendriitrakud vahendavad signaale kaasasündinud ja adaptiivse immuunsuse vahel.

1985. aastal avastas Ralph Steinman, et ka Langerhansi rakkudest saavad küpsedes dendriitrakud.

Ebaküpsed dendriitrakud paiknevad perifeersetes kudedes, lümfikudedes ja ka veres kus nende ülesandeks on patogeenide tuvastamine, kasutades selleks ka tsütokiinidelt saadud signaale. Olles tuvastanud patogeeni dendriitrakk aktiveeritakse ja see liigub mööda aferentseid lümfisooni lümfisõlme kus vahendab signaale T-rakkudele (näiteks CD4+ ja CD8+ T).

Enamik viirusi inhibeerib dendriitrakkude küpsemist ja talitlust.

Dendriitrakke võivad aktiveerida ka M-rakud ja NK-rakud.

Immuunvastuse algatamiseks töötleb küpsenud dendriitrakk valgud peptiidideks ja presenteerib neid, MHC klass II valkude antigeeni vahendusel, raku pinnal.

Dendriitrakud võivad esitleda eksogeenseid antigeene, nagu apoptootilised või nekrootilised tuumori rakud MHC klass I tsütotoksilistele T rakkudele, ja need aktiveerida.


Biełaaziorsk

Biełaaziorsk on linn Valgevenes Bresti oblastis Biaroza rajoonis. Linnas on toiduainete tööstus ja kergetööstus, tähtsaimaks ettevõtteks on aga soojuselektrijaam. Biełaaziorskis on muidki elektrotehnikaga tegelevaid ettevõtteid. Linnas on ka kaks keskkooli ja gümnaasium.


Varssavi geto

Varssavi geto (saksa keeles Warschauer Ghetto, poola keeles Getto warszawskie; saksakeelne ametlik nimi Jüdischer Wohnbezirk in Warschau (Juudi elurajoon Varssavis)) oli Euroopa suurim juudi geto Teise maailmasõja ajal aastatel 1940–1943.

Enne Teist maailmasõda oli Varssavis arvukas juudi elanikkond. 1939. aasta alguses elas Varssavis 375 000 juuti, kes moodustasid 29,1% linna elanikkonnast. Teises maailmasõjas hõivasid Saksa väed Varssavi 1939. aasta septembri lõpus.

12. oktoobril 1940 kuulutasid Saksa võimud välja juudi geto loomise. Kõik Varssavi juudid pidid getosse kolima, mittejuudid pidid getole minevalt territooriumilt välja kolima. Ühtekokku pidi elukohta vahetama 138 000 juuti ja 113 000 poolakat. Geto asus Varssavi loodeosas ja selle territoorium oli 340 hektari suurune. Maju oli getos selle asutamise ajal 1483. Välismaailmale suleti Varssavi geto 16. novembril 1940.

Juudid pidid getos kandma Taaveti tähte, et nad oleksid äratuntavad. Nad kaotasid oma väljaspool getot asuva omandi. Varssavi getosse asustati ka Varssavi ümbruskonna juudid. Nad oli harilikult vaesemad ja kaotasid ümberasumisel peaaegu kõik, mis neil oli.

Varssavi geto oli välismaailmast eraldatud 18 kilomeetri pikkuse ja kolme meetri kõrguse müüriga. Saksa võimud valisid geto etteotsa juutide nõukogu ehk Judenrat'i. Judenrat'i ülesandeks oli olla vahendaja Saksa võimude ja juutide vahel. Varssavi geto Judenrat'i esimeheks määrati insener ja endine Poola parlamendi liige Adam Czerniaków. Korra hoidmiseks getos moodustasid Saksa võimud tulirelvadeta ja ainult kumminuiadega varustatud Juudi Geto Politsei.

Kõige rohkem elanikke oli Varssavi getos 1941. aasta märtsis, kui seal elas 445 000 inimest. Elutingimused Varssavi getos olid halvad. Geto oli üleasustatud, sanitaartingimused oli ebarahuldavad, toiduratsioonid olid väga madalad. 1940. aasta novembrist kuni 1942. aasta keskpaigani suri Varssavi getos 83 000 inimest. Et elus püsida, olid getoelanikud sunnitud tegelema toidu salakaubaveoga getosse.

Getoelanike deporteerimine Treblinka hävituslaagrisse algas 22. juulil 1942. Kuni 1942. aasta septembrini viisid Saksa ametivõimud Varssavi getost Treblinka hävituslaagrisse 265 000 juuti.

Külastades 9. jaanuaril 1943 Varssavit, andis Heinrich Himmler käsu Varssavi geto likvideerimiseks. Kui sakslased 18. jaanuaril 1943 getosse sisenesid, siis peitusid juudid või avaldasid vastupanu. Sakslased tapsid geto tänavatel umbes 1170 juuti ja deporteerisid 5000. 22. jaanuaril 1943 pidid nad aga getost välja tõmbuma ja oma plaanid ümber tegema. Kui 19. aprillil 1943 SS ja korrakaitsepolitsei getosse sisenesid, siis puhkes Varssavi geto ülestõus. Varssavi ringkonna politseülem Jürgen Stroop kuulutas ülestõusu mahasurutuks 16. mail 1943. Kõik allesjäänud hooned tehti maatasa, keldrid ja kanalisatsioonikaevud täideti. 1. juunil 1943 andis Heinrich Himmler käsu rajada geto suitsevatele varemetele Varssavi koonduslaager.


Ernő Koch

Ernő Koch (8. august 1898 Szászváros, Austria-Ungari – 31. märts 1970 Saint Louis, Missouri, USA) oli ungari graafik, kes töötas aastatel 1926–1940 Eestis.


Hell

Hell on Suurbritannia heavy metali ansambel, mis on tegutsenud aastail 1982–1987 ja alates 2008.

Ansambli rajasid bändide Race Against Time ja Paralex liikmed Inglismaal Derbyshire's. Ansambli esinemised olid provokatiivsed ja teatraalsed, ent heavy metali ringkondades pälvis suurt tähelepanu ka Helli muusika. 1986. aastal sai bänd plaadilepingu Belgia kompaniiga Mausoleum, kuid firma läks pankrotti ning plaadi väljaandmine ebaõnnestus. Seejärel läks bänd laiali ning selle laulja ja kitarrist Dave G. Hallyday tegi enesetapu.

Hoolimata sellest, et Hellil ei õnnestunud ühtegi albumit välja anda, saavutas ta tänu demodele heavy metal'i ringkondades küllalt laia tuntuse ning see muutus teataval määral kultusbändiks. 2008. aastal tuli Hell uuesti kokku ning pärast lepingu sõlmimist kompaniiga Nuclear Blast anti 2011. aastal välja esimene album "Human Remains", mis äratas laialdast positiivset vastukaja. 2013. aastal ilmus Helli teine album "Curse and Chapter".


Ron Vlaar

Ron Peter Vlaar (sündinud 16. veebruaril 1985 Hensbroekis) on Hollandi jalgpallur, kes mängib kaitsjana Hollandi kõrgliiga klubis AZ Alkmaar.

Debüüdi Hollandi rahvuskoondises tegi Vlaar 8. oktoobril 2005 mängus Tšehhi vastu. Esimese ja seni ainsa värava lõi ta Hollandi rahvuskoondises 2. juunil 2012 sõprusmängus Põhja-Iirimaa vastu peaga nurgalöögist.

2014. aasta maailmameistrivõistlustel mängis Vlaar kõigis seitsmes mängus. Poolfinaalis Argentina vastu ei realiseerinud ta penaltit. Pärast Hollandi võitu kolmanda koha mängus Brasiilia üle sai Vlaar pronksmedali, mis on tema suurim saavutus rahvuskoondises.


Sokrátis Papastathópoulos

Sokrátis Papastathópoulos (kreeka keeles Σωκράτης Παπασταθόπουλος; sündinud 9. juunil 1988 Kalamátas) on Kreeka jalgpallur, kaitsja. Alates 2023. aasta oktoobrist mängib ta Hispaania kõrgliiga klubis Real Betis.

Klubikarjääri jooksul on ta mänginud muuhulgas veel Itaalia kõrgliigaklubides Genoa ja Milan, Saksamaa kõrgliigaklubides Bremeni Werder ja Dortmundi Borussia, Inglismaa kõrgliigaklubis Arsenal ja Kreeka kõrgliigaklubis PAE Olympiakós.


Dioolid

Dioolid on orgaanilised ühendid, mille molekulis sisaldub kaks hüdroksüülrühma (-OH). Neid nimetatakse ka dialkoholideks.

Dioolide tuntuim esindaja on etüleenglükool ehk 1,2-etaandiool (HOCH₂CH₂OH). Lihtsamad dioolid, milles OH-rühmad on eraldatud mitme metüleenrühmaga (-CH₂-) on toodud kõrvaloleval joonisel. Tsüklilised dioolid saavad esineda cis- või trans-isomeerina.

Karbonüülühendite hüdratatsioonil moodustuvad geminaalsed dioolid, milles OH-rühmad on seotud ühe ja sellesama süsiniku aatomiga. Näiteks formaldehüüd (HCH₂O) on vees tasakaalus metaandiooliga (HOCH₂OH).

1,2-dioolides (need on vicinal-dioolid ehk glükoolid) asetsevad OH-rühmad naaberaatomite juures nagu etüleenglükoolis ja propüleenglükoolis (HOCH₂CH(OH)CH₃).

Kui diooli molekulis on OH-rühmad teineteisest küllalt kaugel, siis need saavad reageerida sõltumatult nii nagu alkoholide OH-rühmad. 1,4-, 1,5- jt dioolid happeliste katalüsaatorite juuresolekul annavad tsüklilise eetri.

Märkus. Mitte segi ajada tioolidega.


Lüübnitsa tsässon

Lüübnitsa tsässon oli tsässon Setumaal, tänapäevase haldusjaotuse järgi Lüübnitsa külas Setomaa vallas.

Tsässona ehitus- ega lammutusaega pole teada, ainult ühel 1937. aasta uurimusel on näidatud kunagine tsässona asukoht.


Miikse Jaanikivi tsässon

Miikse Jaanikivi tsässon oli tsässon Setumaal, tänapäevase haldusjaotuse järgi Setomaa vallas Miikse külas. See paiknes Miikse Jaanikivi juures, sellest ka tsässona nimi, eristamaks seda ülejäänud kahest Miikses olnud tsässonast.

Tsässon ehitati umbes 1920. aastatel. See oli väga halva ehituskvaliteediga ning lammutati umbes 1950. aastatel.


Seemnesegu

Seemnesegu on eri taimede seemnete segu.

Seemnesegusid kasutatakse põllumajanduses külvamiseks, näiteks piisavalt liigirikka heina kasvatamiseks, ning toiduna loomadele ja inimestele.


Lendame valguskiirusel

"Lendame valguskiirusel" on Birgit Õigemeele neljas singel albumilt "Uus algus". Loo autor on Mihkel Mattisen.

Laulule filmiti ka muusikavideo, mille režissöör on Sven Olters ja produtsent Brit Tammeleht.


Olen loodud rändama

"Olen loodud rändama" on Birgit Õigemeele singel. Laul anti välja 2013. aasta oktoobris.

Laulu muusika on kirjutanud Mihkel Mattisen ja sõnad Silvia Soro. Produtseerinud Timo Vendt. Laul on ühtlasi kolmas singel Birgit Õigemeele albumilt "Uus algus".


Orjaku sadama ülemine tulepaak

Orjaku sadama sihi ülemine tulepaak on tulepaak Hiiu maakonnas Hiiumaa vallas.

Tulepaagi geograafilised koordinaadid on .

Rohelise metallsilindri kõrgus jalamist on 7 meetrit.

Tulepaak moodustab sihi Orjaku sadama alumise tulepaagiga. Märkide vahekaugus on 1558 meetrit.


Peeter Brambat

Peeter Brambat (31. detsember 1954 Tallinn – 16. august 2014) oli eesti flötist ja režissöör.

Brambati elutöö olulise osa moodustavad kultuuritegelaste eluloofilmid ja kultuuriainelised dokumentaalfilmid.


Seedeelundkond

Seedeelundkond ehk seedeaparaat (ka seedeelundite süsteem, ladina keeles systema digestorium, apparatus digestorius) on enamiku organismide elundkond, mis koosneb elunditest, mille ülesandeks on ainevahetuseks vajalike põhitoitainete, mineraalide, vitamiinide ja vee mehaaniline ja keemiline töötlemine ning mitteseeditavate jääkide väljutamine.

Seedeaparaadi olemasolu, areng, anatoomia, morfoloogia, histoloogia ja patoloogia võivad erineda nii liigiti, indiviiditi kui ka arenguastmeti.


Mathematics, Matter and Method

"Mathematics, Matter and Method" on Hilary Putnami filosoofiliste kirjutiste kogumik, väljaande "Philosophical Papers" 1. köide. Selle andis välja kirjastus Cambridge University Press 1975. aastal, teine trükk ilmus 1985.


Alam-Reini-Vestfaali ringkond

Alam-Reini-Vestfaali ringkond (saksa Niederrheinisch-Westfälischer Reichskreis) oli Saksa-Rooma riigi ringkond. See koosnes endiste Alam-Lotringi hertsogkonna ja Friisimaa territooriumidest ning endise Saksimaa hertsogkonna Vestfaali osast.

Ringkond koosnes arvukatest väikeriikidest, siiski suutsid Marki krahvid koguda märkimisväärse hulga territooriume, alates 1521. aastast Jülich-Kleve-Bergi ühendatud hertsogkonnad. Keisririigi suurim kiriklik territoorium oli Münsteri piiskopkond.


Ford Mustang

Ford Mustang on Fordi toodetav sõiduauto, mida on toodetud 1964. aastast tänapäevani kuue põlvkonna vältel ning tänaseks on tegu kõige pikema ajalooga Fordi mudeliga. Sünnimaal USA-s nimetati Mustangit kui Pony Car, mis tähendas väikest, soodsa hinnaga sportlikkusele orienteeritud kupeed või kabrioletti, millele sai lisada soovi korral ohtralt lisavarustust.

Esimene põlvkond oli tootmises 1964 kuni 1973 ning Mustang saavutas kiirelt suure müügiedu. Esimene mudeliuuendus tehti juba 1967. aastal.


Kärdla rannapark

Kärdla rannapark on 4,3 hektari suurune park Kärdla linnas.

Kunagi paiknes sellel kohal rootslaste surnuaed, mille asemele Kärdla parun Robert Eginhard von Ungern-Sternberg lasi rajada pargi. Pikka aega nimetati parki Paruniaiaks. Pargi lääneosas on väikesel künkal endist surnuaeda meenutamas 1848. aastal viimasena sinna maetud rootslase Karel Tarningu haua raudrist.

Peamised puud pargis on kodumaised. Võõrpuuliikidest kasvab seal lehist, valget mändi ja mitut liiki nulge. Pargi edelaserval kasvab punaseleheline pöök. Kokku on pargis 34 liiki puid ja põõsaid.

Pargis suubub merre Nuutri jõgi.


Tomé Pires

Tomé Pires (ka Tomé de Pires; umbes 1468 Lissabon – umbes 1540 Sampitay, Jiangsu provints) oli portugali apteeker, farmakoloog, diplomaat ja kirjamees.

Ta oli esimene Euroopa saadik Hiina keisri õukonnas. Tema ainus raamat oli esimene portugallase Kaug-Ida teemaline teos ning üks esimesi eurooplase kirjeldusi Maluku saartest.


Theofánis Gkékas

Theofánis Gkékas (kreeka Θεοφάνης Γκέκας; sündinud 23. mail 1980 Lárisas) on Kreeka jalgpallur, ründaja.

Debüüdi Kreeka rahvuskoondises tegi Gkékas 30. märtsil 2005 mängus Albaania vastu. Esimese värava lõi ta Kreeka rahvuskoondise meeskonnas 2. juunil 2007 Euroopa meistrivõistluste valikmängus Ungari vastu. Viimase mängu rahvuskoondises pidas Gkékas 2014. aasta maailmameistrivõistluste kaheksandikfinaalis Costa Rica vastu. Kokku lõi ta aastatel 2005–2014 rahvuskoondises 76 mängus 24 väravat.

2014. aasta juulis sõlmis Gkékas Türgi kõrgliiga klubiga Akhisar Belediyespor kaheaastase lepingu. Enne Akhisar Belediyespori siirdumist mängis Gkékas teises Türgi kõrgliiga klubis Torku Konyaspor.


Vikipeedia:HELP5

HELP5 ehk Head Eesti Looduse Pildid oli järjekorras viies eestikeelses Vikipeedias toimuv pildikogumisaktsioon koostöös ajakirjaga Eesti Loodus, mille käigus sooviti Vikipeediasse juurde saada uusi häid pilte, millel on jäädvustatud Eesti loodust. Toimumise ajaks oli 1.–30. november 2014, kuid väärt fotosid Eesti loodusest ning kõigest muust, millest Vikipeedias veel pilte pole, oodatakse alati.

Eriti huvipakkuvad on fotod, mida saab teha ainult Eestis – meie oma järved, rabad, kaitsealad, väikesaared jms peame ikka ise üles pildistama. Suur osa lisatud fotosid jõuavad illustreerima paljusid Vikipeedia artikleid ning ühtlasi võib neid näha ajakirja Eesti Loodus veergudel ja Vikipeedia avalehel nädala piltidena.

Lisatud pilte näed siit. Osalemisõpetus on leitav siit.

2014. aastal tõsteti esile Vaido Otsari, Ireen Trummeri ja Ruta Badina panust kvaliteetfotode lisamisel. Parimaid fotolisajaid premeeriti Eesti Looduse tellimusega.


Peeter Raudsepp (insener)

Peeter Raudsepp (28. veebruar 1897 Heinaste – 1948 Tallinn) oli eesti tehnikateadlane ja insener.


Max Verstappen

Max Emilian Verstappen (sündinud 30. septembril 1997 Hasseltis Belgias) on hollandi vormelisõitja, valitsev Vormel 1 maailmameister.

2015. aasta hooajal sai temast Vormel 1 sarjas Toro Rosso meeskonna sõitja.

2016. aasta Hispaania GP-l asendas ta Daniil Kvjati Red Bull Racingu võistkonnas. Ta võitis selle võistluse ja sellega sai temast kõigi aegade noorim etapivõitja Vormel 1 sarjas, samuti esimene hollandlasest võitja.

Ta on kolmekordne maailmameister (2021, 2022 ja 2023). 2021. hooajal oli võitja lahtine kuni viimase, Abu Dhabi etapini, kus maailmameistritiitli eest võitlesid samadel punktidel (369,5) olevad Max Verstappen ja Lewis Hamilton. Verstappen suutis mõneti vastuoluliselt etapi võita ja krooniti esmakordselt maailmameistriks. Järgmisel, 2022. hooajal, oli ta konkurentidest märgatavalt parem ning kindlustas teise järjestikuse maailmameistritiitli juba Jaapani Grand Prix järel ehk 4 etappi enne hooaja lõppu.


Sunitiniib

Sunitiniib (SU11248, Sutent) (ladina sunitinibum) on onkoteraapias kasutatav suukaudselt manustatav keemiline aine, mis kuulub proteiini kinaasi inhibiitorite hulka.

Sunitiniib leiab rakendust metastaatilise neerurakulise vähi (MRCC), gastrointestinaalse strooma kasvajate (GIST) ja kõhunäärme neuroendokriinsete kasvajatega vähihaigete elu pikendamisel (suukaudne tablett).

Sunitiniib on ravimi geneeriline nimetus. Ravimi tootenimi on Sutent. Sutent on retseptiravim.


Messerschmitt Bf 109

Messerchmitt Bf 109 (lühidalt Me 109) oli Saksamaa 1930. ja 1940. aastate üheistmeline, kinnise kabiini, sissetõmmatava teliku ja täismetall-konstruktsiooniga alltiivaline hävitajate-monoplaanide esimese põlvkonna hävituslennuk. Kokku ligikaudu 33 300 ehitatud lennukiga on Bf 109 üks kõigi aegade enim ehitatud hävituslennuk. Esmalend: 28. mai 1935. aasta.


Kuremaa mõisa kalmistu

Kuremaa mõisa kalmistu on kalmistu Palamuse kihelkonnas Tartumaal, tänapäevase haldusjaotuse järgi Kivijärve külas Jõgeva vallas Jõgeva maakonnas. Kalmistu jääb Kuremaa mõisa südamest linnulennult umbes 1,2 km kaugusele loodesse.

Kalmistu rajasid mõisa tollased omanikud Oettingenid tõenäoliselt pärast Alexander von Oettingeni surma 1846. aastal. Vähemalt 1861. aastal on kalmistut kujutatud juba kaardil. Vähemalt 1898. aastal koostas aiandusarhitekt Walter von Engelhardt kalmistule uue plaani. Selle järgi ümberkujundatud Kuremaa mõisa kalmistu on üks esimesi vabakujunduslikke kalmistuid Eestis. Kalmistule on teadaolevalt maetud 29 inimest, viimane matus oli 1928. aastal.


Bárðarbunga

Bárðarbunga on Islandil Vatnajökulli liustiku all asuv kihtvulkaan. Tänu oma kõrgusele 2009 meetrit üle merepinna on tegemist Hvannadalshnjúkuri järel kõrguselt teise Islandi mäega. Bárðarbunga on osa suurimast vulkaanilisest süsteemist, mille pikkuseks peetakse ligi 200 km ning laiuseks kuni 25 km.


Wincenty Lutosławski

Wincenty Lutosławski (6. juuni 1863 Varssavi – 28. detsember 1954 Kraków) oli poola filosoof.

Lutosławski sai algul koduse hariduse, seejärel õppis Riias. Ta õppis aastail 1883–1885 Tartu ülikoolis keemiat ja filosoofiat, lõpetades mõlemad teaduskonnad. Seejärel töötas ta õppejõuna Moskvas, Kaasanis, Londonis ja Krakówis ning oli Vilniuses asunud Stefan Batory ülikooli professor.

Ta sai mõjutusi Gustav Teichmüllerilt. Filosoofilistelt vaadetelt esindas ta Poola messianismi.

Ta uuris muuhulgas Platoni dialoogide kronoloogiat, kasutades selleks stiilierinevuste kvantitatiivset iseloomustamist. Ta võttis kasutusele stiilimeetria termini. Tema esimene töö Platonist valmis Tartus magistriväitekirjana ("Erhaltung und Untergang der Staatsverfassungen nach Plato, Aristetoteles und Machiavelli", viii+140 pp., Dorpat, 1887; kordustrükk Breslau: Verlag von W. Koebner, 1888).

Wincenty Lutosławski filosoofia avaldas tugevat muljet Ameerika pragmatistile William Jamesile, kellega tal oli aastakümnete pikkune kirjavahetus. Tema sõprade hulka kuulus ka Saksa keemianobelist, samuti Tartus tegutsenud Wilhelm Ostwald.

Lutosławski oli ka üks esimesi jooga propageerijaid Poolas. Tema sulest ilmus esimene poolakeelne joogakäsiraamat "Rozwój potęgi woli" ("Tahtejõu arendamine").

Lutosławski naine oli hispaania luuletaja Sofía Casanova.

Helilooja Witold Lutosławski oli tema poolvenna poeg.


Stiilimeetria

Stiilimeetria on stiili seaduspärade uurimine.

Stiilimeetria meetodeid kasutatakse näiteks tekstide autorsuse kindlakstegemisel.

Stiilimeetria loodi 1890. aastail, üks selle rajajaid oli Wincenty Lutosławski.


Kiviriku tänav

Kiviriku tänav on tänav Tallinnas Lasnamäe linnaosas Loopealse asumis. Kiviriku tänav algab Lavamaa tänavalt, ristub Meeliku tänavaga ja lõpeb Narva maanteel. Kiviriku tänav on peaaegu lõuna–põhjasuunaline ja ligikaudu 295 meetri pikkune.

Kiviriku tänav sai nime 4. juunil 1993. Tänav on saanud nime lootaime kiviriku järgi.


Eesti raehärrad 1943–1944

Raehärrad olid Saksa okupatsiooni ajal aastail 1943–1944 ametisse nimetatud linnapeade nõunikud. Nende ülesanne oli omavalitsuskorporatsiooni juhatajale nõuandmine ja arusaamise soetamine tema korraldustele elanikkonnas.


Ameerika Ühendriikide veinid

Ameerika Ühendriikides toodetakse veini juba alates 17. sajandist. Suurema tuntuse saavutasid USA veinid aga alles 20. sajandi teises pooles.


Homo sovieticus

Homo sovieticus (pseudo-ladina keeles 'nõukogude inimene') on tüüpilise Nõukogude inimese kohta käiv sarkastiline ja kriitiline nimetus. Seda kasutati ka teiste idabloki riikide inimeste kohta. Termin sai populaarseks tuntud Nõukogude Liidu sotsioloogi ja dissidentliku kirjaniku Aleksandr Zinovjevi raamatu "Гомо советикус" ("Homo sovieticus", 1982) ilmumise järel. Sarnane termin vene keele slängis on sovok (совок, mitmuses совки sovki), pejoratiivne nimetus nõukogude inimese (советский человек sovetski tšelovek) kohta.

Zinovjev leiutas ka uuskeelse sõna homosos (гомосос).


Koldrohu tee

Koldrohu tee on tänav Tallinnas Pirita linnaosas Kose asumis. Koldrohu tee algab Helmiku teelt ja lõpeb Puhkekodu teel. Koldrohu tee on lõuna–põhjasuunaline ja ligi 170 meetri pikkune.

Koldrohu tänav sai nime 13. juunil 1958. Tänav on saanud nime liblikõieliste sugukonda kuuluva niidutaime koldrohu järgi.


William Schallert

William Joseph Schallert (6. juulil 1922 Los Angeles – 8. mai 2016 Los Angeles) oli Ameerika Ühendriikide näitleja.


Anneli Uusküla

Anneli Uusküla (aastani 1990 Anneli Maitse; sündinud 11. aprillil 1967 Kohtla-Järvel) on eesti dermatoveneroloog ja epidemioloog.


Võsu Glämm

Võsu Glämm oli 2013–2016 Võsul toimunud ühe filmi filmifestival.

Esimesel aastal oli kavas Toomas Hussari film "Seenelkäik".


Kose-Uuemõisa mõisa kalmistu

Kose-Uuemõisa mõisa kalmistu on kalmistu Harju maakonnas Kose vallas Kose-Uuemõisa alevikus. Ajalooliselt asus kalmistu Kose kihelkonnas. Kalmistu jääb Kose-Uuemõisa mõisa südamest linnulennult umbes 700 meetri kaugusele lääneloodesse.

Kalmistu rajasid mõisa tollased omanikud Uexküllid, tõenäoliselt Natalie-Caroline von Uexküll, pärast abikaasa Jakob Johann von Uexkülli surma 1885. aastal võõrsil. Kalmistule ehitati kabel 1886. aastal, siis maeti ka Jakob Johann von Uexküll. Kalmistule maetud inimeste arv ei ole teada.


Paneeli tänav

Paneeli tänav on tänav Tallinnas Lasnamäe linnaosas Sõjamäe asumis (Sõstramäe allasumis). Paneeli tänav algab Peterburi teelt, ristub Sõstramäe tänavaga ja lõpeb Betooni tänaval. Paneeli tänav on põhjaloode-lõunakagu suunaline ja ligikaudu 840 meetri pikkune.

Paneeli tänav sai nime 13. veebruaril 1976.


Jaaniku tänav

Jaaniku tänav on tänav Tallinnas Pirita linnaosas Kose asumis Varsaallika allasumis. Jaaniku tänav algab Hiie tänavalt, ristub Abaja põiguga ja lõpeb Purde tänaval. Jaaniku tänav on enam-vähem ida-läänesuunaline ja ligikaudu 160 meetri pikkune.

Jaaniku tänav sai nime 14. veebruaril 1958. Tänav on saanud nime lähedalasuva Hiie tänava mõjul.


ScRGB

scRGB on Microsofti ja HP suure värvisügavusega RGB-värvimudel, mis kasutab sRGB-d, kuid võimaldab värvikomponentide arvväärtusi ulatuses –0,5 kuni +7,5. HDTV-s kasutatava sRGB puhul on värvikomponentide arvväärtused vahemikus 0–1.

Värvuste kirjeldamiseks kasutatakse 30–48-bitiseid täisarve ja väljastus toimub xvYCC-värvimudelit toetava riistvara kaudu.


Osja tee

Osja tee on tänav Tallinnas Pirita linnaosas Kose asumis. Osja tee algab Vabaõhukooli teelt ja lõpeb Puhkekodu teel. Osja tee on põhjaloode-lõunakagu suunaline ja ligikaudu 155 meetri pikkune.

Osja tee on saanud nime 13. aprillil 1954.


Nulu tänav

Nulu tänav on tänav Tallinnas Pirita linnaosas Maarjamäe asumis. Nulu tänav algab Lehise tänavalt ja lõpeb Kuslapuu tänaval. Nulu tänav on enam-vähem lääne–idasuunaline ja ligikaudu 125 meetri pikkune.

Nulu tänav sai nime 28. novembril 1997.


Valguta tänav

Valguta tänav on tänav Tallinnas Pirita linnaosas Lepiku asumis.

Valguta tänav algab Lepiku asumi ja Mähe asumi piirilt Kupra teelt ja lõpeb Kõlviku teel. Valguta tänav on põhjaloode-idakagu suunaline ja ligikaudu 280 meetrit pikk.

Valguta tänav sai nime 12. mail 1999. Tänav on nime saanud endise Lepiku küla Valguta (Valgota) talu järgi, mille maadele tänav on rajatud.


Mõrra tee

Mõrra tee on tänav Tallinnas Pirita linnaosas Pirita asumis. Mõrra tee algab Jahimehe teelt ja lõpeb ristudes Kalamehe teega. Mõrra tee on lõunaedela-põhjakirde suunaline ja ligikaudu 205 meetri pikkune.

Mõrra tee sai nime 14. veebruaril 1958. Tänav on saanud nime lähedalasuva Kalamehe tee mõjul.


Kalamehe tee

Kalamehe tee on tänav Pirita linnaosas Pirita asumis. Kalamehe tee algab Randvere teelt, kulgeb esialgu umbes 30 meetrit põhjakirde-lõunaedelasuunaliselt, pöördub siis lääneloode-idakagusuunaliseks, ristub Meremehe tee ja Eduard Bornhöhe teega ning lõpeb ristudes Mõrra teega. Kalamehe tee on kokku ligikaudu 230 meetri pikkune.

Kalamehe tee sai nime 23. detsembril 1955.


Jahe tee

Jahe tee on tänav Tallinnas Pirita linnaosas Mähe asumis. Jahe tee algab Mähe asumi ja Kloostrimetsa asumi piirilt, kulgeb lõunakagu-põhjaloode suunaliselt ja lõpeb Randvere teel. Jahe tee on ligikaudu 190 meetri pikkune.

Jahe tee sai nime 12. juulil 1949. Tänav on saanud nime varjulise Kloostrimetsa mõjul.


Looklev tee

Looklev tee on tänav Tallinnas Pirita linnaosas Mähe asumis. Looklev tee algab Randvere teelt, ristub Hämara teega ja lõpeb Vilu teel. Looklev tee on algul lääne–idasuunaline ja seejärel põhiosas lääneedela–idakirdesuunaline. Looklev tee on ligikaudu 275 meetri pikkune.

Looklev tee sai nime 12. juulil 1949. Tänav on saanud nime oma kuju järgi.


Juha Kankkunen

Juha Matti Pellervo Kankkunen (sündinud 2. aprillil 1959 Laukaas) on soome endine rallisõitja, neljakordne maailmameister.

Kankkunen tuli maailmameistriks aastail 1986, 1987, 1991 ja 1993. Kokku osales ta 162 MM-sarja kuuluval rallil ja võitis neist 23. Esikolmikusse tuli ta 75 korda. Ta võitis MM-sarjas 700 kiiruskatset ja kogunud 1140 punkti.

Aastal 1993 valiti ta Soome aasta sportlaseks.


Supluse puiestee

Supluse puiestee on tänav Tallinnas Pirita linnaosas Pirita asumis. Supluse puiestee algab Pirita rannahoone juurest, ristub Merivälja tee, Metsavahi põigu ja Jahimehe põiguga ning lõpeb Eduard Bornhöhe teel. Supluse puiestee on lääneloode-idakagusuunaline ja ligikaudu 470 meetri pikkune.

Supluse puiestee sai nime 14. veebruaril 1958. Tänav on saanud nime Pirita supelranna järgi.


Metsavahi põik

Metsavahi põik on tänav Tallinnas Pirita linnaosas Pirita asumis. Metsavahi põik algab Metsavahi teelt ja lõpeb Supluse puiesteel. Metsavahi põik on peaaegu lõunaedela-põhjakirde suunaline ja ligikaudu 130 meetri pikkune.

Metsavahi põik sai nime 14. veebruaril 1958. Tänav on saanud nime Metsavahi tee järgi.


Metsniku tee

Metsniku tee on tänav Tallinnas Pirita linnaosas Pirita asumis. Metsniku tee algab Kloostrimetsa teelt ja lõpeb Metsavahi teel. Metsniku tee on lõuna–põhjasuunaline ja ligikaudu 95 meetri pikkune.

Metsniku tee sai nime 14. veebruaril 1958. Nagu Metsavahi tee, nii on ka Metsniku tee saanud nime Pirita metsavahikoha järgi.


Kosemetsa tänav

Kosemetsa tänav pn tänav Tallinnas Pirita linnaosas Kose asumis Lükati allasumis.

Kosemetsa tänav algab Kose teelt ja kulgeb põhiosas lääne-idasuunaliselt, ristudes Kose põiguga. Seejärel pöördub tänav põhja-lõunasuunaliseks ja lõpeb Kose teel. Kosemetsa tänav on ligi 550 meetri pikkune.

Kosemetsa tänav sai nime 29. mail 1998. Tänav on saanud nime naabruses asuva Kose metsa järgi.

Kosemetsa tänav 11 asub endine Waldfriedi suvemõis.


Wolfgang Späte

Wolfgang Späte (8. september 1911 Dresden – 30. aprill 1997 Edewecht) oli enne Teist maailmasõda üks tuntuim Saksa purilendur ja sõja ajal sõjaväelane Luftwaffe hävituslendur-äss. Üle 600 lahingulennu tulemusena jäi tema arvele 99 allatulistatud vastase lennukit, neist 90 idarindel, ning 5 (kõik Boeing B-17) läänerindel reaktiivlennukil Messerschmitt Me 262. Autasustatud Raudristi Rüütliristiga ja tammelehtedega rüütliristiga.

Späte lõpetas kiitusega Darmstadti kõrgema tehnikakooli. Andeka purilendurina töötas ta välja ja avaldas ta 1938. aastal purilennu optimaalse ülelennuteooria praktilise tabeli, mille alusel leiutas Paul MacCready pärast II maailmasõda oma kuulsa macreadyringi purilennuki variomeetrile..

1934. aastast kuni sõja alguseni oli Späte Saksa purilennu teaduskeskuse (DFS) kaastöötaja ja katselendur. 1938. aasta 19. Rhöni purilennuvõistluste võitis ta kokkuvõttes mitmevõistluse purilennukil Reiher-1.

1942. aasta juulis oli Späte vastutav rakettlennuki Me-163 arendamisel. 1943. aastal organiseeris ta jahilendurite inspektori kindralmajor Adolf Gallandi (sel ajal noorim Wehrmachti kindral) tutvumislennu reaktiivlennukil Messerschmitt Me 262, mille tulemuseks oli sellise maailmas oma aja kohta uuendusliku lennuki praktiline kasutuselevõtt sõjas.


Jülichi hertsogkond

Jülichi hertsogkond (saksa Herzogtum Jülich; hollandi Hertogdom Gulik; prantsuse Duché de Juliers) moodustas 11.–18. sajandini osariigi Saksa-Rooma riigis. Hertsogkond asus Reini vasakkaldal Kölni kuurvürstkonna (idas) ja Limburgi hertsogkonna (läänes) vahel. Sel oli territooriume Ruri jõe mõlemal kaldal ümber pealinna Jülichi – endine Rooma Iuliacum – Alam-Reinimaal. Hertsogkond sulas aastal 1423 kokku Bergi krahvkonnaga teisel pool Reini ja kannab sestpeale nime Jülich-Berg.

Selle territoorium asub tänapäeva Saksamaal (Nordrhein-Westfaleni osa) ja Hollandis (Limburgi provintsi osa), selle elanikkond räägib sama limburgi murret.


Kraad (geomeetria)

Kraad ehk kaarekraad ehk nurgakraad (tähis °) on ringjoone kaare või sellele vastava kesknurga mittesüsteemne mõõtühik. Kraad moodustab 1/360 täisringist. Täisnurk on 90° ja sirgnurk on 180°.

Kraad jaotatakse 60 minutiks (′) ja 3600 sekundiks (′′).


Aruküla mõisa kalmistu

Aruküla mõisa kalmistu on kalmistu Koeru kihelkonnas Järvamaal, tänapäevase haldusjaotuse järgi Aruküla külas Järva vallas Järva maakonnas. Kalmistu jääb Aruküla mõisa südamest linnulennult umbes 500 meetri kaugusele lõunasse.

Kalmistu rajasid mõisa tollased omanikud Tollid tõenäoliselt pärast 1842. aastat, kui suri Karl Wilhelm von Toll. Kabel on ehitatud 1870. aastatel ning see restaureeriti 1996. aastal. Kalmistule on teadaolevalt maetud 6 inimest, viimane matus oli ajavahemikus 1941–1944.


Haris Seferović

Haris Seferović (sündinud 22. veebruaril 1992 Sursees) on Šveitsi jalgpallur, kes mängib ründajana Türgi kõrgliigaklubis Galatasaray ja Šveitsi jalgpallikoondises.

2013–14 mängis ta Hispaania kõrgliigaklubis Real Sociedad. 2014. aasta augustis sõlmis Seferović Saksamaa kõrgliiga klubiga Eintracht Frankfurt kolmeaastase lepingu. Alates 2017. aastast mängis ta Benficas. Hooajal 2018–2019 tuli ta Benficaga Portugali meistriks. Samal hooajal lõi ta liigas 23 väravat, millega oli liiga suurim väravakütt.

Tema vanemad on Bosnia ja Hertsegoviina päritolu.


Külli Reinumägi

Külli Reinumägi (neiuna Külli Koik, sündinud 25. veebruaril 1974) on eesti näitleja.

Külli Reinumägi lõpetas aastal 1996 Eesti Muusikaakadeemia Kõrgema Lavakunstikooli (17. lennu).

Pärast lavakunstikooli lõpetamist alustas ta lavateed Eesti Draamateatris. Hiljem on ta näitlejatööd jätkanud vabakutselisena ning on loomingulise ühenduse MTÜ Oma Lava üks juhte ja loojaid. Ta on mänginud mitmes telesarjas ja lugenud Vikerraadios järjejutte. Ta on osalenud Rein Põdra kuuldemängus "Kuningapuu". Ta õpetab Muusikalikoolis näitlemist.


Rodney Williams

Rodney Williams (sündinud 2. novembril 1947) on Antigua ja Barbuda arst ja poliitik, alates 13. augustist 2014 Antigua ja Barbuda kindralkuberner.

Ta kuulub Antigua Tööparteisse.

Ta valiti esimest korda parlamenti 1984. aastal. Aastatel 1992 kuni 2004 oli ta mitmes ministriametis.


Lauren Bacall

Lauren Bacall (sünninimi Betty Joan Perske; 16. september 1924 New York – 12. august 2014 New York) oli USA teatri- ja filminäitleja.

1999. aastal Ameerika Filmiinstituudi avaldatud edetabeli "AFI's 100 Years...100 Stars" tulemuste põhjal asub Lauren Bacall naisstaaride edetabelis 20. kohal.


Nils Bernhard Sachris

Nils Bernhard Sachris (9. detsember 1923 Tartu – 21. august 2014) oli eesti arst ja tõlkija.

Ta lõpetas aastal 1942 Jakob Westholmi Gümnaasiumi. Samal aasta 17. mail astus ta vabatahtlikult Saksa sõjaväkke (Flugmeldekompanie 38) ja ta teenis seal 5. jaanuarini 1944, mil vabanes sõjaväest hilisemate repressioonideta. Aastal 1942 astus ta Tartu Ülikooli arstiteaduskonda, mille lõpetas aastal 1950 arstina. Aastal 1960 astus ta toona põranda all vaikselt tegutsenud Eesti Üliõpilaste Seltsi.

Teda kutsus professor Rudolf Bernakoff günekoloogiahuvi tõttu oma kateedrisse assistendiks, kuid määramiskomisjonis keelduti teda ülikooli juurde tööle lubamast. Seetõttu suunati ta pärast ülikooli lõpetamist röntgenoloogiks Saaremaale Kingissepa Rajoonihaiglasse, kus ta töötas aastatel 1950–1954. 1954–1956 töötas ta röntgenoloogina Võru-Kubija Tuberkuloosi Sanatooriumis (kuni selle mahapõlemiseni). 1956–1991 töötas ta Tartu Kliinilise Haigla Toome sisehaiguste kliinikus röntgeniosakonna juhatajana ja röntgenoloogina. Seejärel läks pensionile.

Ta on tõlkinud eesti keelde bioeetika konventsiooni ja mitmesuguseid muid materjale ajakirjale Akadeemia, sealhulgas taani keelest. Ta oli Eesti Looduseuurijate Seltsi ja Akadeemilise Baltisaksa Kultuuri Seltsi liige.

Ta oli kirglik kalamees, ta on olnud Tartu Kalaspordi Klubi esimees. 1970. aastatel sai temast Kalevi spordiseltsi auliige.


Heinrich Tobias

Heinrich Tobias (27. märts 1906 Punase Lageda alev, Krasnodari krai, Venemaa – 11. mai 2000 Tallinn) oli eesti kirjandusteadlane.

Tobiase lapsepõlv möödus Punase Lagedal, kus ta käis algkoolis. Edasi õppis ta Petseri Gümnaasiumis, Leningradi Eesti Pedagoogilises Tehnikumis ja Irkutski Pedagoogilises Instituudis. Oli 1925.a mõned kuud vangistatud,1927-1937 asumisel Siberis, 1938-1940 vangis.

Pärast Teist maailmasõda 1947 saabus ta jälle Eestisse, kus töötas parteikooli õppejõuna ja marksistliku kirjandusteadlasena ning oli koolidirektor Haapsalus ja Tallinnas. Ta oli Eesti Kirjanike Liidu liige. Aastatel 1950–1955 oli ta Keele ja Kirjanduse Instituudi direktor ning 1951–1952 Eesti Kirjandusmuuseumi direktor.

Tobias on kirjutanud töid vene kirjanduse kohta ja järelsõnu A. H. Tammsaare teostele.


Kauppakeskus Tuulonen

Kauppakeskus Tuulonen on kaubanduskeskus Soomes Hämeenlinnas endise Tuulose valla alal.

See asub Valtatie 10 ja 12 ristumiskohas. Hämeenlinna keskusest on kaubanduskeskusse 26 km, Lahtist 47 km ja Tamperest 79 kilomeetrit.

Kaubanduskeskuse vanem osa avati 2004 ja seal on pinda umbes 6000 m². Keskuse laiendus, kus on pinda umbes 15 000 m², avati 2008. aastal.

Kaubanduskeskuses on üle 60 kaupluse.


Lexus RC

Lexus RC on Lexuse toodetav kaheukseline kupee. Tegu on väiksema tagarattaveolise kupeega, mis baseerub Lexus IS-il. Seda hakati tootma aastal 2014. RC-l on 2 mootorit: RC 350 (3,5 V6, 310 hj) ja hübriid RC 300h (220 hj).

Lisaks on saadaval Lexus RC võimsaim versioon RC-F, millel 5,0-liitrine V8 ja 348 kW (473 hj).

RC-F kiirendab 0–100 km/h 5,2 sekundiga ja maksimaalseks kiiruseks on 250 km/h.


Audi S1

Audi S1 oli Audi toodetava väikese luukpära Audi A1 kõige sportlikum versioon. Seda hakati tootma 2014. aastal ehk kolm aastat pärast baasmudeli Audi A1 turulejõudmist. Väliselt erineb S1 A1-st vaid 17-tolliste velgede ja kere esiosa poolest. S1 pakutakse nii 3- kui ka 5-ukselises versioonis (Sportback) ja vaid Haldex Quattro nelikveoga.

Audi S1-l on 2-liitrine 170 kW (231 hj) R4-turbomootor ning oma kerguse tõttu jõuab S1 kiirendada 0–100 km/h 5,8 sekundiga (5-ukseline Sportback 5,9 sekundiga) ja tippkiirus on elektrooniliselt piiratud 250 km/h.


Kurista mõisa kalmistu (Laiuse)

Kurista mõisa kalmistu on kalmistu Laiuse kihelkonnas Tartumaal, tänapäevase haldusjaotuse järgi Kurista külas Jõgeva vallas Jõgeva maakonnas. Kalmistu jääb Kurista mõisa südamest linnulennult umbes 1,2 km kaugusele edelasse.

Kalmistu rajasid Kurista mõisa tollased omanikud Samson-Himmelstjernad millalgi pärast 1820. aastat ning selle lõunaossa rajati arvatavasti 19. sajandi teisel poolel väravaehitis-kabel, mis praegu on varemetes.

Kalmistule maetute arv pole teada. Kalmistut on oluliselt lõhkunud selle põhjaossa rajatud kruusakarjäär ja sellesse hiljem rajatud motokrossirada.


Life in Estonia

Life in Estonia on Eestis ilmuv ingliskeelne ajakiri, mis tutvustab Eestit.

Ajakiri ilmub neli korda aastas. Ajakiri asutati aastal 2002. Seda annab välja kirjastus Positive Projects. Aastal 2003 ilmus ka ajakirja venekeelne versioon.

Ajakirja toimetaja on Reet Grosberg, varem toimetas seda Evelin Ilves.


Hasse Ekman

Hans Gösta Ekman (10. september 1915 Stockholm – 15. veebruar 2004 Marbella) oli Rootsi näitleja, stsenarist ja režissöör.

Hasse Ekman oli Gösta Ekmani poeg ja Gösta Ekman juuniori isa.


Gösta Ekman seenior

Gösta Ekman (28. detsember 1890 Stockholm – 12. jaanuar 1938 Stockholm) oli Rootsi näitleja ja režissöör. Gösta Ekman oli Hasse Ekmani isa ja Gösta Ekman juuniori vanaisa.


Levente Lengyel

Levente Lengyel (13. juuni 1933 Debrecen – 18. august 2014 Budapest) oli ungari maletaja.

Ta sai aastal 1962 rahvusvaheliseks meistriks ning aastal 1964 rahvusvaheliseks suurmeistriks.


Seljaajunärvid

Seljaajunärvid ehk spinaalnärvid (ladina keeles ains nervus spinalis, mitm nervi spinales) on keelikloomadel seljaajust väljuvad paarilised närvid, mis liigitatakse piirdenärvisüsteemi. Seljaajunärvide ülesanneteks on kõikide elundite sümpaatiline innervatsioon, kogu keha lihaste motoorne innervatsioon, kogu kehast kesknärvisüsteemi tundeerutuste toomine ja väikevaagnaelundite parasümpaatiline innervatsioon Seljaajunärvid väljuvad seljaajust selgmise ja kõhtmise juurena, kus selgmises juures paiknevad temperatuuri, puute- ja valutundlikkust vahendavad sensoorsed närvijuhteteed ning kõhtmises juursed motoorsed närvijuhteteed. Seljaajunärvide selgmistel juurtel paiknevad ka spinaalganglionid. Seljaajunärvide selgmised ja kõhtmised juured liituvad lülidevahelise mulgu piirkonnas. Seljaajunärv väljub lülidevahemulgu kaudu lülisambakanalist ja jaguneb kaheks seganärvi haruks: kõhtmiseks ja selgmiseks. Seljaajunärvide selgmised harud innerveerivad keha selgmiseid lihaseid ning nahka. Seljaajunärvide kõhtmised harud seevastu närvistavad kõhtmist nahka ja lihaseid.

Inimestel on 31 seljaaju segmenti, millel on oma seljaajunärvide paar. Kokku on inimesel 31 paari seljaajunärve: 8 paari kaela-, 12 paari rindkere-, 5 paari nimme-, 5 paari ristluu- ja 1 paar õndranärve. Kaela, õla, nimme ja ristluu piirkonnas ühinevad seljaajunärvide kõhtmised harud seganärvidest koosnevateks närvipõimikuteks. Inimestel on seljaajunärvid väga lühikesed. Seljaajunärvid on kantud kehtivasse rahvusvahelisse inimese anatoomia standardisse Terminologia Anatomica.

Madudel varieerub seljaaju segmentide ning seega seljaajunärvide arv nii liigiti kui ka sama liigi erinevatel isenditel . Seljaaju segmentide arv võib madudel ulatuda kuni 500.


Monica Lewinsky

Monica Samille Lewinsky (sündinud 23. juulil 1973 San Franciscos Californias) on Ameerika Ühendriikide küberkiusamise vastane aktivist.

Ta sai rahvusvaheliselt tuntuks 1998. aastal armusuhte tõttu toonase Ameerika Ühendriikide presidendi Bill Clintoniga.


Kannustiiva tänav

Kannustiiva tänav on tänav Tallinnas Pirita linnaosas Lepiku asumis.

Kannustiiva tänav on peaaegu lääne–idasuunaline, ligikaudu 300 meetrit pikk Sirptiiva tänavalt algav umbtänav.

Kannustiiva tänav sai nime 27. juunil 2001. Tänava nimi kuulub Lepiku asumi liblikateemaliste tänavanimede sarja. Kannustiib on perekond sinilibliklaste sugukonnast.

Kannustiiva tänav on rajatud endise Lepiku küla Metsa talu maadele.


Wilson Palacios

Wilson Roberto Palacios Suazo (sündinud 29. juulil 1984 La Ceibas) on Hondurase jalgpallur, poolkaitsja.

2011. aasta augustis sõlmis Palacios Inglismaa kõrgliiga klubiga Stoke Cityga neljaaastase lepingu.

Debüüdi Hondurase rahvuskoondises tegi Palacios 2003. aasta aprillis sõprusmängus Paraguay vastu. Esimese värava lõi ta Hondurase rahvuskoondises 21. veebruaril 2005 Copa Centroamericana alagrupimängus Belize'i vastu. Seisuga 22. august 2014 on ta löönud rahvuskoondise 95 mängus kuus väravat.

Enne Stoke Citysse siirdumist mängis Palacios teises Inglismaa kõrgliiga klubis Tottenham Hotspur.


Berg (riik)

Berg oli riik – algul krahvkond, hiljem hertsogkond – Saksamaal Reinimaal. Selle pealinn oli Düsseldorf. See eksisteeris selge poliitilise üksusena 12. sajandi algusest 19. sajandini.


Sillerdav päev

"Sillerdav päev" on 1974. aastal valminud Tallinnfilmi kontsertfilm, milles tutvustatakse Eesti estraadilaule.

Film valmis NSV Liidu Ministrite Nõukogu Riikliku Televisiooni ja Raadio Komitee tellimusel.

Esinevad Heidi Tamme, Helgi Sallo, Andres Ots, Jaak Joala, Oleg Melnik ja Ivo Linna.


Yahya Ould Hademine

Yahya Ould Hademine (araabia keeles يحي ولد حدمين; sündinud 31. detsembril 1953 Timbédras) on Mauritaania poliitik, kes oli Mauritaania peaminister 21. augustist 2014 29. oktoobrini 2018.

Ta ei kuulu ühtegi erakonda.


Einmani vald

Einmani vald (varem Einmanni vald; saksa keeles Gemeinde Korps) oli vald Järva-Jaani kihelkonnas Järvamaal 1866–1892 ja 1895–1939. Vallamaja asus Vajangu külas.

24. augustil 1935 muudeti valla nimi Vajangu vallaks.

1. aprillil 1939 liideti 1939. aasta vallareformiga valla maa-ala uue Vajangu vallaga.


Liigvalla vald

Liigvalla vald (saksa keeles Gemeinde Löwenwolde) oli 1866 moodustatud vald Koeru kihelkonnas Järvamaal. Vallamaja asus Rakke külas.

Vald koosnes Liigvalla, Ao ja Piibe mõisa aladest. 1895. aastal liideti Liigvalla külge Piibe vald.

22. septembril 1936 nimetati vald ümber Rakke vallaks.

1. aprillil 1939 jagati 1939. aasta vallareformiga valla maa-ala Rakke valla ja Vaimastvere valla vahel.


Kilbavere

Kilbavere küla oli küla Tartumaal Laiuse kihelkonnas. 1977. aastal liideti küla Oti külaga.

Kilbavere küla on esmamainitud 1599. aastal (Kilbawer), kui küla kuulus Laiuse lossi folvarki Madej vakusesse. 1624. aastal on küla (Kilpauer) nimetatud Kodisma vakusesse kuuluvana. Hiljem kuulus küla Laius-Tähkvere mõisale jäädes Torma kihelkonna maa-alale.


Richard Devid

Richard Devid (ka Richard Deevid; 30. aprill 1893 Kärdlas – 5. juuni 1942 Sevurallag, Sverdlovski oblast) oli Eesti ärimees.

Richard Devid oli Tallinnas Harju tänaval asunud Eesti eliithotelli ja restorani Kuld Lõvi omanik ning Tallinna Rotary Klubi liige.

Olles pärit Kärdlast, kinkis ta Kärdla kirikule 1920. aastate lõpul uue kella.

Talle kuulunud hotell natsionaliseeriti 1940. aastal. Ta ise vahistati 14. juunil 1941 ning küüditati NSV Liidu sisemaale, kus talle tribunali otsusega 21. märtsil 1942 määrati surmanuhtlus. Otsus viidi täide 5. juunil 1942.

Tema tütar on Vive Devid.


Heinrich Gutkin

Heinrich (Henoch) Gutkin (13. juuni 1879 Tallinn – 11. oktoober 1941 Sevurallag, Sverdlovski oblast) oli juudi rahvusest Eesti ettevõtja ja Rahvuskogu liige.

Ta oli Tallinna Juudi Ühispanga juhatuse esimees, riidekaupluse omanik ja Kaubandus-Tööstuskoja liige aastatel 1925–1937.

Ta oli ka Juudi Kultuuriomavalitsuse abiesimees, Juudi vähemusrahvuse IV kultuurinõukogu liige ning Juudi kultuuriomavalitsuse esindaja Rahvuskogu Teises Kojas.

Ta vahistati Nõukogude võimu poolt 14. juunil 1941 ja küüditati NSV Liitu, kus suri vangilaagris.


Kapp (täpsustus)

Kapp on mööbliese. Kapp on puidust nõu. Kapp on endisaegne mahumõõt. Kapp on jalatsi osa. "Kapp" ("Le Placard") on 2001. aasta film. Kapp (perekonnanimi) Aleksander Kapp (1874–1940) oli eesti vaimulik Artur Kapp (1878–1952) oli eesti helilooja ja pedagoog Eugen Kapp (1908–1996) oli eesti helilooja ja pedagoog Joosep Kapp (1833–1894) oli rahvusliku liikumise tegelane ja kooliõpetaja Viktor Kapp (1919–2003) oli eesti metsandus- ja sporditegelane Villem Kapp (1913–1964) oli eesti helilooja ja pedagoog


Aosilla

Aosilla (ka Haoselja) on endine küla Jõgevamaal. 1977. aastal liideti küla Oti külaga.

Geograafilised koordinaadid on .

Aosilla külast läks 20. sajandi I poolel metsatee endisse Raja külla, mis paikneb praeguse Ida-Viru maakonna Mustvee valla Laekannu küla maa-alal.


Magnus II (Braunschweig-Lüneburg)

Magnus II (1324–1373), kutsutud ka Magnus Kaelakeega (Magnus Torquatus), oli Braunschweig-Lüneburgi hertsog, valitses Wolfenbütteli vürstkonda ja ajutiselt ka Lüneburgi vürstkonda.


August Ingermann

August Ingermann (17. november 1877 Tarvastu vald, Viljandimaa – 11. mai 1934) oli Eesti sõjaväelane ja politseiametnik.


Kapp

Kapp on ühe või mitme uksega mööbliese asjade hoidmiseks.

Antiikajal tunti küll juba enamikku mööbliesemeid, mis on kasutusel tänapäeval, kuid kappi kasutati üksnes kauplusemööblina, mitte kodumajapidamises.

Kappe liigitatakse peamiselt mõõtmete ja kasutusotstarbe järgi, näiteks vannitoakapid, köögikapid, seinakapid, öökapid ja nii edasi.


Edafoloogia

Edafoloogia uurib mulda, kui taimede kasvukeskkonda. Sealjuures hinnatakse mulla võimet varustada taimkatet kasvuks ning arenguks vajalike ainetega ja tagada selleks sobilikud tingimused.

Edafoloogia on üks kahest mullateaduse põhilisest harust pedoloogia kõrval.


Andres Piirsoo

Andres Piirsoo (sündinud 24. septembril 1948) on eesti rakuteadlane, bioloog.

Ta on tegelenud ka histoloogiaga.

Töötab Tartu Tamme Erakliiniku juhatajana.

Enam kui 40 teaduspublikatsiooni autor.


Tartu Püha Luuka kirik

Tartu Püha Luuka kirik on 2002. aastal EMK Tartu Püha Luuka kogudusele valminud kirik Tartu linnas aadressil Vallikraavi tänav 16a.

Kiriku projekteeris arhitekt Indrek Allmann. Projekt jätkab stiililt 1931. aastal arhitekt Engelhard Corjuse poolt kogudusele projekteeritud, ent Nõukogude okupatsiooni ja Teise maailmasõja tõttu ehitamata jäänud uue kiriku funktsionalistlikku joont.

Kahekorruselise kiriku ettenähtud kahest ehitusetapist on läbitud esimene, mil rajati väike saal, kohvik ja muud ruumid. Teises ehitusetapis lisatakse suur saal koos vastavate abiruumidega. Rangelt ida-läänesuunalise saalide asetusega kiriku 25 meetri kõrguse torni ruumiline ristimotiiv on ümbruskonnas majade vahelt jälgitav. Kaugvaated kirikule avanevad ka mitmelt poolt Vallikraavi tänavalt. Ehitatud kirik on pälvinud 2002. aasta Tartu parima uusehitise auhinna.


Engelhard Corjus

Engelhard Corjus (ka Korjus; 11. november 1899 – surmaaeg ja -koht on teadmata) oli Eesti arhitekt.

Ta lõpetas 1918. aastal Tallinna Reaalkooli.


Victorious

"Victorious" on Ameerika Ühendriikide telesari kanalil Nickelodeon. Sarja looja on Dan Schneider.

Sarja peategelane on ambitsioonikas laulja Tori Vega (Victoria Justice), kes õpib lavakunstide koolis Hollywood Arts ning satub iga päev kummalistesse olukordadesse.

See oli esimest korda eetris 27. märtsil 2010.


Bayer AG

Bayer AG on rahvusvaheline ettevõte, mille peamised kompetentsivaldkonnad on tervishoid, taimekaitse ja kõrgtehnoloogilised materjalid.

Bayeri aktsiatega kaubeldakse Frankfurdi börsil, aktsia hind kuulub indeksi DAX koosseisu.


Leedi

Leedi (inglise keeles Lady) on kõrgaadlisse kuuluva naise tiitel Suurbritannias, lordi naissoost vaste; tänapäeval ka üldisemalt daamide kohta kasutatav sõna.

Tavaliselt seostatakse sõna leedi nüüdisajalgi daamiliku käitumise või kõrgklassi päritoluga. Seda kasutatakse ka vastena sõnale "džentelmen" fraasis "leedid ja džentelmenid", mis vastab sisuliselt kõnetusele "Daamid ja härrad!".

Inglise keeles kasutatakse sõna lady ka madalama klassi kohta, näiteks võidakse koristajat nimetada cleaning lady (sõna-sõnalt "puhastusleedi" või "puhastusdaam"), samuti irooniliselt (näiteks naisvangide või prostituutide kohta).


Ugri keeled

Obi jõe valgalas kõneldavad handi keel ja mansi keel moodustavad ugri keelte hulgas Obi ugri keelte alarühma.

Ugri keeled erinevad üksteisest sedavõrd palju, et vastastikune arusaamine ei ole võimalik.


Oskar Hinto

Oskar Hinto (24. juuli 1882 Tartumaa – 16. detsember 1961 Tallinn) oli Eesti teadlane ja riigiametnik.

Hinto lõpetas 1912. aastal Peterburi Tehnoloogiainstituudi ja töötas Venemaal ja Nõukogude Venemaal kuni 1921 sisevete ja turbatööstuse alal.

1921. aastal opteerus Hinto Eestisse ja aastatel 1921–1935 töötas Tallinna Tehnikumi õppejõuna.

Aastatel 1927–1936 oli Oskar Hinto Eesti Vabariigi Majandusministeeriumi tööstusosakonna direktor. 1936–1940 oli ta Eesti Metsa- ja Tselluloosi osaühisuse juhatuse esimees.

Pärast Teist maailmasõda töötas Hinto Eesti NSV Põllumajandusministeeriumis.


Paisu kaudu suletav türistor

Paisu kaudu suletav türistor ehk GTO türistor (inglise keeles gate turn-off thyristor) on suletav türistor, mida kasutatakse jõupooljuhtmuundurites, näiteks elektrimootori elektroonilises juhtsüsteemis lülitina.

Tavalised türistorid ei ole täielikult juhitavad. Neid saab lülitada ainult sisse, aga mitte välja. Väljalülitmiseks on harilikule SCR türistorile vaja lisaks keerukaid ja mahukaid sulgemisahelaid. Sellepärast on harilikku mittesuletavat ehk SCR türistori edasi arendatud ja kasutusel erinevad meetodid türistori väljalülitamiseks. Üks neist on GTO türistor.

Suletavad türistorid on türistoride suhteliselt uued mudelid. Nad töötati välja 1960. aastatel, aga mootorite juhtimiseks hakati neid kasutama alles 1970. aastate lõpul. Neid kasutatakse mootorite juhtimise pakettides järjest laiemalt, sest nad ei vaja väliseid komponente juhitava ränialaldi ehk kolmejuhtmiselise türistori väljalülitamiseks alalisvooluahelates. Suletav türistor vajab sisselülitamiseks harilikult suuremat väravavoolu kui tavaline kolmejuhtmeline türistor. Suure võimsusega seadmed vajavad väravavoolu vähemalt 10 A. Seadme töösagedus on kuni 1kHz ja väljalülitamiseks on vaja anda talle suur negatiivne vooluimpulss, mille suurus on kuuendik kuni veerand seadet läbivast voolust.

Suletavate türistoridega inverter (vaheldi) koosneb türistoridega jõuplokist. Türistori tüürelektroodidele antakse tüürvoolu mikrokontrollerilt või impulss-generaatorilt.

Suletavate türistoride pooljuhi struktuur on keerukam kui üheoperatsioonilisel türistoril, koosnedes paljudest rakkudest. Väljalülitumise võime saavutatakse katoodide saarekestena hajutamise ning katoodi ja tüürelektroodi vahelise distantsi vähendamisega. Need türistorid on tunduvalt kiiremad üheoperatsioonilistest türistoridest ja neid kasutatakse sagedusteni kuni 500 kHz.

Suletavate jõupooljuhtseadiste (sh GTO türistoride) ja mikroprotsessortehnika laialdane kasutamine iseloomustab elektertranspordi veeremi kolmandat põlvkonda.


Hanno Kompus

Hanno Kompus (kuni 1935 Johannes Kompus; 4. märts 1890 Rannu vald, Tartumaa – 25. oktoober 1974 Montréal, Kanada) oli eesti kunstikriitik- ja ajaloolane, teatrikriitik aga ka lavastaja ja arhitekt


Jõupooljuhtmuundur

Jõupooljuhtmuundur on jõupooljuhtseadistest lülituselemente sisaldav muundur, mida kasutatakse elektrivoolu parameetrite muutmiseks ja reguleerimiseks. Muundurid jagunevad funktsiooni järgi alalispingemuunduriteks, vahelduvpingemuunduriteks, alalditeks ja vahelditeks. Juhitavaid jõupooljuhtmuundureid kasutatakse nii elektrit tarbivate seadmete, nagu elektrimootorite, valgustite, kütteseadmete jms. reguleerimisieks kui ka elektri tootmises, näiteks elektrituulikute juhtimiseks.


Ilmar Särg

Ilmar Särg (sündinud 11. märtsil 1955 Elvas) on eesti kirjanik ja arst.

Tal on ilmunud luule- ja jutukogusid, romaane ja lasteraamatuid.

Ilmar Särg õppis 1962–1974 Elva keskkoolis ja 1974–1980 Tartu Riikliku Ülikooli arstiteaduskonnas (lõpetas cum laude). 1981. aastast töötab ta Tartu Ülikooli Kliinikumi Maarjamõisa haiglas kardioloogina.

Alates 1999. aastast on ta Eesti Kirjanike Liidu liige.


Karl Kornel

Karl Ferdinand Kornel VR I/3 (25. august 1882 Tsooru – 19. september 1953 Irkutski oblast) oli Eesti õigusteadlane, ajakirjanik, diplomaat ja poliitik.

Karl Kornel alustas riigiteenistust diplomaadina Lätis Eesti saatkonnas 1919. aastal.

Lõpetas Tartu Ülikooli õigusteaduskonna 1923. aastal. Töötas vandeadvokaat Rein Eliaseri abina Nõmmel 1923–1934. Oli aastatel 1926–1927 Eesti Vabariigi kaubandus-tööstusminister ja 1930–1940 Eesti Telegraafiagentuuri direktor.

Karl Kornel oli Eesti Asutava Kogu ning II ja III Riigikogu liige.

Karl Kornel vahistati 28. novembril 1945, mõisteti 10. aprillil 1946 NKVD tribunali otsusega 10 aastaks Taišetlagi ja suri 19. septembril 1953 vangistuses Irkutski oblastis.


Älvdaleni vald

Älvdaleni vald on vald (2. järgu haldusüksus) Rootsis Dalarna läänis. Piirneb läänes Norraga.

Vallas asuvad Töfsingdaleni rahvuspark ja Fulufjälleti rahvuspark.

Vallas räägitakse arhailist Älvdali murret.


Friedrich Kuusekänd

Friedrich Roman Kuusekänd (8. aprill 1898 Tallinn – 17. veebruar 1942 Kirov, NSV Liit) oli Eesti kohtunik, Siseministeeriumi Politseivalitsuse direktor aastail 1934–1935.

Friedrich Kuusekänd osales Venemaa Keiserliku Armee koosseisus Esimeses maailmasõjas ja Eesti Rahvaväes 1918. alanud Eesti Vabadussõjas.

Pärast Vabadussõda teenis Friedrich Kuusekänd Eesti sõjaväes kuni 1925. aastani kaadriohvitserina ning teenistuse ajal õppides lõpetas 1924. aastal Tartu Ülikooli õigusteaduskonna.

1925. aastast töötas ta Kohtuministeeriumis Rakvere-Paide Rahukogus kohtuameti kandidaadina, seejärel oli 1925–1928 ka Tallinna-Haapsalu Rahukogu kohtuameti kandidaat.

Aastatel 1928–1929 töötas ta kohtu-uurijana Jõhvi jaoskonnas ja 1928–1936 Tallinna 1. jaoskonnas kohtu-uurijana.

16. märtsist 1934 kuni 1935. aastani oli Friedrich Kuusekänd Siseministeeriumi Politseivalitsuse direktor.

Aastatel 1936–1940 oli ta Tallinna Ringkonnakohtu liige.

Friedrich Kuusekänd vahistati NKVD poolt 24. septembril 1940. Ta sai surmaotsuse, kuid suri eeluurimisel 17. veebruaril 1942.


Elmar

Elmar on mehenimi, mis on tarvitusel eelkõige Eestis, saksakeelsetes maades ja Aserbaidžaanis.

Eestis elas Rahvastikuregistri andmetel 9. mai 2012 seisuga 939 Elmari-nimelist inimest.

Eestlastest on seda nime kandnud näiteks muusik Elmar Liitmaa, poliitik Elmar Lipping, keeleteadlane Elmar Muuk ja arhitekt Elmar Lohk, samuti Eestis sündinud Kanada arhitekt Elmar Tampõld, Saksamaal Euroopa Parlamendi liige Elmar Brok, vehkleja Elmar Borrmann ja näitleja Elmar Wepper, Austrias kunstnik Elmar Peintner, Aserbaidžaanis aga rahvusvaheline suurmeister males Elmar Magerramov, diplomaat Elmar Məmmədyarov, Gəncə linnapea Elmar Vəliyev, jalgpallur Elmar Baxşiyev jpt.

Sama nime kannavad ka mõned firmad, näiteks Aruba ainus elektriettevõte N. V. Elmar ning Eesti raadiojaam Raadio Elmar.

Eesti mehenimi pärineb tõenäoliselt saksa traditsioonist, kus see oli algselt lühend nimest Adelmar. Tõenäoliselt sarnaneb etümoloogia inglise mehenime Elmer omaga, mille keskaegne kuju Aylmer tulenes vanainglise sõnadest æþel ("õilis") ja mær ("kuulus").

1. jaanuari 2020 seisuga oli Eestis eesnimi Elmar 584 mehel. Elmar oli Eestis levikult 249. mehenimi. Kõige populaarsem oli eesnimi Elmar üle 85-aastaste vanuserühmas, kus neid on 10 000 elaniku kohta 27,08, ning Viljandi maakonnas, kus neid on 10 000 elaniku kohta 9,96. Elmar oli keskmiselt 67 aasta vanune (mediaanvanus oli 71).


Kategooria:Müncheni Bayerni mängijad

Siia kategooriasse kuuluvad jalgpallurid, kes on kunagi jalgpalliklubi Müncheni Bayern eest mänginud.


Tartu Linnaraamatukogu

Tartu Oskar Lutsu nimeline Linnaraamatukogu on Tartu linna avalik raamatukogu.

Tartu Linnaraamatukogu keskkogu asub Tartus, aadressil Kompanii 3/5. Harukogud paiknevad Annelinnas (Kaunase puiestee 23), Karlovas (Tehase 16), Tammelinnas (Suur kaar 56) ning Ilmatsalus (Kooli tee 5). Lisaks oli kuni 2023. aasta detsembrini avatud Lubja laenutuspunkt aadressil Staadioni 73 ning raamatukoguteenuseid on pakutud ka Tähtvere päevakeskuse külastajaile aadressil Veski 35.

Raamatukogu veebilehe vahendusel on võimalik kasutada e-kataloogi ESTER.


Georg Trašanov

Georg Trašanov (sündinud 18. novembril 1954) on Eesti ametnik, Valga maavanem aastatel 2003–2010.

Trašanov omandas kõrghariduse Eesti Põllumajanduse Akadeemias, saades ökonomist-raamatupidaja kutse. Valga maavalitsuses alustas ta tööd 1990. aastal, töötades seal abimaavanema ja maavanema asetäitjana.

21. märtsil 2003 nimetati Trašanov Valga maavanema kohusetäitjaks. Valga maavanemaks kinnitati ta esimest korda juunis 2004 ja teist korda juulis 2009. Ühtegi erakonda Trašanov oma ametiajal ei kuulunud.

2010. aastal mõistis kohus ta neljaks aastaks vangi süüdistatuna altkäemaksu võtmises bussifirma GoBus tegevdirektorilt Kalle Murult. Reaalselt oli vangistuses kuus kuud 26. augustist 2011 kuni 23. veebruarini 2012, ülejäänud karistus võimaldati kanda tingimisi.


Ago Silde

Ago Silde (sündinud 25. novembril 1963 Keilas) on Eesti poliitik, Ida-Viru maavanem 2004–2007.

Silde on lõpetanud 1983. aastal kiitusega Kehtna sovhoostehnikumi ja õppinud Eesti Põllumajanduse Akadeemias maaparanduse erialal. Magistriõpingud lõpetas ta Oulu Ülikoolis Soomes, ta on õppinud ka Tallinna Ülikoolis.

2000. aastast oli Silde Narva kutsehariduskeskuse direktor. 1994–2000 töötas ta Kehtna majandus- ja tehnoloogiakooli direktorina, 1994. aastal Euroopa Rekonstruktsiooni- ja Arengupanga projektikonsultandina ning 1993–1994 projektijuhina ettevõttes Turveruukki. 1991–1995 oli ta EVEA tegevdirektor Raplamaal. Aastatel 2004–2007 töötas Silde Ida-Viru maavanemana.

31. mail 2007 lahkus omal soovil maavanema ametist ja asus tööle AS-i Silmet Grupp tütarettevõtte AS-i Sillamäe SEJ juhina.

Aastatel 2007–2008 kuulus ta Rahvaliitu.


Jaan Mark

Jaan Mark (sündinud ) on Eesti poliitik, Harju maavanema kohusetäitja 2005–2006.

Enne tööd maavanema kohusetäitjana oli Mark Harju maavalitsuses maaosakonna juhataja, pärast seda on ta olnud arengu- ja planeerimisosakonna juhataja.

Ta kuulub .


Margus Hanson

Margus Hanson (sündinud 6. jaanuaril 1958 Tartus) on Eesti poliitik ja endine kaitseminister, XII Riigikogu liige.

Ta on lõpetanud 1976. aastal Tartu 2. Keskkooli ja 1981. aastal Tartu Riikliku Ülikooli majandusteaduskonna rahanduse erialal.

Ta kuulub 1997. aastast alates Eesti Reformierakonda.

Aastatel 1997–2003 oli ta Tartu aselinnapea.

2003–2004 oli ta Eesti kaitseminister. Ta pidi ametist lahkuma seoses riigisaladusi sisaldavate dokumentide hoiunõuete rikkumisega.

Hanson kandideeris 2011. aasta Riigikogu valimistel ning sai 1478 häält, kuid valituks ei osutunud. Ta sai XII Riigikogu liikmeks 1. aprillil 2011, kui Urmas Kruuse loobus oma kohast.

Ta on olnud Eesti Vehklemisliidu president.

Hanson oli aastatel 1979–1989 tegutsenud ansambli Rentaablus liige.

Ta osales 2010. aastal saates "Laulud tähtedega", kus saavutas koos laulupartneri Tanja Mihhailovaga kaheksa lavapaari seas teise koha.


Raudküljed

Raudküljed (Ironsides) oli ratsavägi, mis võitles Inglise kodusõjas (1642–1646) parlamendi poolel kuningas Charles I vastu. Selle väe organiseeris inglise riigitegelane Oliver Cromwell.

Kui algas kodusõda, astus Cromwell parlamendi sõjaväkke. Seal nägi ta kohe, et sulased ja käsitöölised, kes moodustasid põhilise osa parlamendi pooldajatest, ei suuda hakata vastu kuninga kavaleridele. Cromwell moodustas usklikest ratsarügemendi, milles oli tuhat meest, ja pani seal maksma raudse distsipliini. Tema rügemendi sõdurid ei tohtinud kiruda ega sõimata, tarvitada alkoholi ega mängida kaarte. Neil ei olnudki tahtmist seda teha, sest usklike inimestena lugesid nad meelsasti piiblit ja seletasid üksteisele pühakirja. Cromwell ei pannud erilist rõhku ka sellele, millisesse sekti sõdur kuulus, sest neid sekte oli XVII sajandi esimesel poolel juba paarkümmend. Cromwell andis isegi ohvitserikohti independentitele ja teiste sektide liikmeile.

Kui Cromwelli rügement alustas tegevust, paistis kohe silma, et usuline vaimustus ja eeskujulik distsipliin teevad imet. 1644. aastal lõi parlamendi vägi krahv Manchesteri juhtimisel Marston Moori juures kuninga väge. Manchesteri abijuhatajaks oli kindralleitnant Oliver Cromwell. 1645. aasta suvel lõi parlamendi vägi Naseby juures kuninga väe täiesti puruks.

Raudkülgede ratsavägi oli Inglise kodusõjas ainulaadne nähtus. Kogu sõjavägi oli teadlik sellest, et võitleb rahva poliitilise ja usulise vabaduse eest. Ohvitserid ja sõdurid jätsid maha oma perekonnad ja varanduse, et ohverdada oma elu võitluses teisitimõtlejate vastu.


Leonora Linter

Leonora Linter (sündinud 11. septembril 1950) on Eesti poliitiline aktivist ja ettevõtja.

Linterit seostatakse peamiselt Estdirect Office OÜ-ga, mis on toidulisaaineid, esoteerilisi materjale jms pakkuv postimüügifirma. Linter on poliitilise surverühma Notšnoi Dozor aktivisti Dmitri Linteri ema ning ta on kuulunud Vene Erakonda Eestis. 2013. aastast on ta Keskerakonna liige.


Jaan Tangsoo

Jaan Tangsoo (sündinud 20. mail 1963) on eesti kirjanik.

Kirjandustee algas 1990. aastal, kui osales romaanivõistlusel ning sai seal märgitud. Jaan Tangsoolt on ilmunud 19 raamatut.


Raimo Aas

Raimo Aas (sündinud 18. juunil 1953 Tallinnas) on eesti humorist.

Ta on õppinud Tallinna 7. Keskkoolis ja Tallinna 46. Keskkoolis. Ta lõpetas E. Vilde nimelise Tallinna Pedagoogilise Instituudi režii erialal.


Bad Meets Evil

Bad Meets Evil on Ameerika Ühendriikide räppduett Michigani osariigist Detroitist.

Dueti liikmed on Royce Da 5'9" (Bad) ja Eminem (Evil).

Nad alustasid koostööd aastal 1997, aga pidid mõne aja pärast lahku minema. Põhjuseks oli D12 ja Royce'i sõnelus.


Nadeždinski rajoon

Nadeždinski rajoon on 2. järgu haldusüksus Venemaal Kaug-Ida föderaalringkonnas Primorje krais.


Örnsköldsviki vald

Örnsköldsviki vald on vald Rootsis Västernorrlandi läänis. Valla pindala on 6421 km² ja seal elab 55 000 (2011) inimest, kellest 29 000 elab Örnsköldsviki linnas.


Strömsundi vald

Strömsundi vald on 2. järgu haldusüksus Rootsis Jämtlandi läänis. Piirneb loodes Norraga.

Strömsundi valla keskus on Strömsund. Valla pindala on 11 857 km² ning 2011. aastal elab seal 12 200 inimest.


Johannes Kappel

Johannes Kappel (2. juuli 1855 Rapla – 1. juuni 1907 Württemberg) oli eesti helilooja, koorijuht ja organist.

Kappel oli Eesti üks esimesi professionaalseid muusikuid.

Ta õppis Peterburi konservatooriumis orelit professor Louis Homiliuse klassis ja kompositsiooni professor Julius Johannseni klassis, lõpetas konservatooriumi 1881. aastal. Peale seda asus tööle Peterburi Hollandi kiriku organistina, töötades selles ametis elu lõpuni. Võttis osa Peterburi eesti seltside tegeusest. Käis Eestis juhatamas III, IV, V ja VI üldlaulupidu.

Heliloojana on ta kirjutanud ligi viiskümmend koorilaulu ja kolm kantaati. Tema tuntumad koorilaulud on "Armukese ootel", "Kallis Mari", "Lauliku lapsepõlv", "Ma teretan sind, hommik", "Oleksin laululind", "Rändaja rõõm", "Võõrsil". Tema kantaadid olid Eesti esimesteks muusikalisteks suurvormideks, neist tuntuim on 1892. aastal Mihkel Veske tekstile kirjutatud "Päikesele".

Tema nime kannab tänav Tallinnas.


Peegelkaamera

Peegelkaamera on fotoaparaat, enamasti üheobjektiiviline pentapeegeldiga peegelkaamera (inglise Single Lens Reflex, lühend SLR – üheobjektiiviline peegelkaamera).

Rangelt defineerides kuuluksid peegelkaamera alla ka kaheobjektiiviline ja/või ilma pentapeegeldita kaamera, aga nende kaamerate kohta siiski ei kasutata liigitust "peegelkaamera", ja nõnda on seda terminit käsitletud ka siin artiklis. Peegelkaamera on üks levinumaid kaameratüüpe nii filmi- kui ka digitaalfotograafias, kus pildistatavat vaadeldakse läbi optilise kaadrinäidiku, milles on näha optiline kujutis, mille loob sama objektiiv, mille abil jäädvustatakse ka pilt. (Traditsiooniliselt eristataksegi kaameratüüpe selle järgi, mil viisil loob kaamera kasutajale pildistatava objekti kujutise.)


VDSL

VDSL (ka VHDSL, inglise keeles Very-high-bit-rate digital subscriber line) on DSL-tehnoloogia edasiarendus, mis võimaldab andmesideühendust üle tavaliste vaskpaarkaablite (näiteks telefonikaablite) allalaadimiskiirusega kuni 52 Mbit/s ja üleslaadimiskiirusega kuni 16 Mbit/s ning koaksiaalkaabliga kuni 85 Mbit/s mõlemas suunas, kasutades 25 kHz kuni 12 MHz sagedusriba.


Valdur Mikita

Valdur Mikita (sündinud 28. jaanuaril 1970 Suislepas) on eesti kirjanik ja semiootik.

Tema tuntuimad teosed on "Metsik lingvistika" (2008), "Lingvistiline mets" (2013) ja "Lindvistika ehk metsa see lingvistika" (2015), kus ta arutleb eesti kultuuri, eestlaste psühholoogia ja eestluse eripära teemadel.


Termodünaamiline versus kineetiline kontroll

Kineetiline kontroll keemilises reaktsioonis annab produkti, mille moodustumine on energeetiliselt soodsam, s.t. aktiveerimisenergia on kõige madalam. Termodünaamiline kontroll annab produkti, mis on termodünaamiliselt kõige stabiilsem.

Teatud reaktsioonide korral saavad need mõlemad reaktsiooniteed omavahel konkureerivateks ja moodustub produktide segu. Nimetatakse seda olukorda termodünaamiline vs. kineetiline kontroll. Sellisel juhul produkt A moodustub kiiremini (see on kineetiliselt kontrollitud produkt) kui produkt B, kuid see on stabiilsem (see on termodünaamiliselt kontrollitud produkt). Reaktsiooni tingimused (temperatuur, rõhk, solvent, kestus) mõjutavad seda, kumb reaktsioonitee on ülekaalus ja milline on erinevate produktide suhteline sisaldus. Praktikas, kui kineetilist produkti A soojendada sedavõrd, et ülekaalu saab termodünaamiline kontroll, siis hakkab segus kogunema produkt B. Kuid jahutamisel B ei lähe üle A-ks.

butadieeni hüdrobroomimine annab sekundaarse ja primaarse (stabiilsem isomeer) allüülse bromiidi isopreeni hüdrokloorimine annab tertsiaarse ja primaarse (stabiilsem isomeer) allüülse kloriidi tsüklopentadieeni ja furaani Diels-Alderi reaktsioon annab isomeersed endo ja exo (stabiilsem isomeer) produktid enolaatide keemias on kineetiline produkt enool ja termodünaamiline produkt on ketoon (stabiilsem tautomeer)


Gerhard Lukk

Gerhard Lukk (9. juuli 1891 Ravila, Kose vald, Harjumaa – surmaaeg ja -koht teadmata) oli Eesti sõjaväelane (mereväeleitnant) ja ettevõtja.

Gerhard Lukk osales Eesti Vabadussõjas ja oli Eesti merejõudude Tehnikaosakonna juhataja.

Pärast Eesti Vabadussõda töötas ta Vene-Balti laevaehitustehaste direktorina ning oli 1921. aastast Järvakandi klaasivabriku omanik.

Gerhard Lukk oli Hollandi peakonsul Eestis.

Gerhard Lukk vahistati NKVD poolt ja küüditati 1941. aastal NSV Liitu.


Pulsilaiusmodulatsioon

Pulsilaiusmodulatsioon (PWM) ehk impulsilaiusmodulatsioon ehk laiusimpulssmodulatsioon on modulatsiooni liik, milles väljundpinge reguleerimiseks muudetakse impulsside laiust. Lühend PWM tuleb ingliskeelsest terminist Pulse Width Modulation.

Kuigi pulsilaiusmodulatsiooni saab kasutada informatsiooni edastamiseks, on selle peamine kasutusala elektriseadmete võimsuse reguleerimine, eriti suure inertsiga koormiste, näiteks elektrimootorite puhul.

Koormisele rakendatava pinge (ja voolu) keskväärtust juhitakse toitepinge ning koormuse vahelise lüliti kõrge sagedusega sisse- ja väljalülitamise teel. Mida kauem on lüliti sisse lülitatud (ehk koormis on ühendatud toitepingega) võrreldes väljalülitatud ajaga, seda suurem on koormisele rakendatav pinge.

Pulsilaiusmodulatsiooni sisse- ja väljalülitussagedus peab olema nii suur, et see ei mõjutaks rakendatavat koormist soovimatul kujul. Selline sagedus on seadmetel väga erinev. Näiteks peab elektripliidi puhul lülitamine käima vaid paar korda minutis, lambi valgusregulaatoris 120 korda sekundis ning helivõimendites ja mikroskeemides peab lülitussagedus olema kümnetes kuni sadades kilohertsides.

Peamine pulsilaiusmodulatsiooni eelis on see, et lülitusseadmetes on võimsuse kadu väga väike. Kui lüliti on avatud, ei jookse läbi lüliti peaaegu mingit voolu, ja kui lüliti on suletud ning voolu läbib koormist, siis pole lülitil praktiliselt mingit pingelangu.


TBB pank

AS TBB pank, varem Tallinna Äripank, on 1991. aastal asutatud Eesti pank. TBB pank registreeriti 1991. aasta 30. detsembril. See on vanim Eestis tegutsev kommertspank.


Trabzonspor

Trabzonspor on 1967. aastal Trabzonis asutatud Türgi jalgpalliklubi, mis hooajal 2011–2012 mängib riigi kõrgliigas. Trabzonspor on kuus korda tulnud liiga meistriks.


Jaan Lääne

Jaan Lääne (1. jaanuar/13. jaanuar 1899 Vitsjärve – 4. november 1977) oli eesti vaimulik.

Ta lõpetas aastal 1921 Viljandi Maakonna Poeglaste Gümnaasiumi. Vahepeal, aastatel 1919–1920 võttis ta osa Vabadussõjast. Aastal 1921 õppis ta Tartu Ülikooli arstiteaduskonnas ning aastatel 1922–1926 õppis ta usuteaduskonnas. Prooviaastal oli ta Tartu Ülikooli koguduses. Ordineeriti 1. mail 1927 õpetajaks.

Ta oli aastatel 1927–1948 Märjamaa Maarja koguduse õpetaja. Siseministri otsusega 23. märtsist 1936 (nr. 1261) keelati Jaan Läänel ajavahemikul 23. märtsist 1936 13. jaanuarini 1937 teenida Märjamaa kogudust, kuna ta osales vapside liikumises. Siseministri otsusega lubati Lääne Märjamaale (vahepeal teenis ta hooldajaõpetajana Häädemeeste ja Tahkuranna kogudust; Märjamaa kogudust teenis vikaarina Theodor Varblane) tagasi 17. detsembril 1936, piiskopi otsusega 19. detsembrist 1936. Aastatel 1944–1947 oli ta ka Mihkli Miikaeli koguduse õpetaja.

2. veebruaril 1948 arreteeris NKVD Jaan Lääne ja ta saadeti hiljem Siberisse, Omski oblastisse.

Aastatel 1956–1977 oli ta Puhja Püha Dionysiuse koguduse õpetaja.


Massaaž

~

Massaaž on pehmete kudede hõõrumine, muljumine, kloppimine vms kätega või sellekohaste riistade abil, nt et ergutada vereringet ja ainevahetust või vabastada lihaspinget.


Loodusõpetus

Loodusõpetus on õppeaine, mida õpetatakse Eesti koolides põhikooli riikliku õppekava järgi. Loodusõpetuse sisus on bioloogia, geograafia, füüsika ja keemia alused.


Hulk (jalgpallur)

Givanildo Vieira de Souza (sündinud 25. juulil 1986 Campina Grandes) on Brasiilia jalgpallur, kes mängib ründajana Brasiilia kõrgliiga klubis Atlético Mineiro.

Hüüdnime "Hulk" sai ta isalt, kes oli telesarja "Uskumatu Hulk" fänn. Hulk sarnaneb ka välimuselt pisut sarja peaosatäitja Lou Ferrignoga.


Kategooria:FC Porto mängijad

Siia kategooriasse kuuluvad jalgpallurid, kes on kunagi jalgpalliklubi Porto eest mänginud.


Brookhaveni Riiklik Laboratoorium

Brookhaveni Riiklik Laboratoorium (inglise keeles Brookhaven National Laboratory, BNL) on USA energeetikaministeeriumi alluvuses tegutsev riiklik labor, mis asub Uptonis New Yorgi osariigis Long Islandil. See rajati 1947. aastal endise USA maaväebaasi Camp Uptoni kohale. Labor on saanud nimetuse oma asukoha järgi Brookhaveni linna lähedal.


Julja Volkova

Julja Volkova (õieti Julija Volkova; vene keeles Юля Волкова; õieti Юлия Олеговна Волкова; sündinud 20. veebruaril 1985 Moskvas) on vene poplaulja, ansambli t.A.T.u. endine liige. 2011. aastal alustas ta soolokarjääri.


Lena Katina

Jelena (Lena) Sergejevna Katina (vene keeles Елена Сергеевна Катина; sündinud 4. oktoobril 1984 Moskvas) on vene poplaulja, ansambli t.A.T.u. liige.


Danica Radojčić

Danica Radojčić (artistinimi Nina) (serbia keeles Даница Радојчић; sündinud 5. augustil 1989 Belgradis Jugoslaavias) on Serbia laulja.

Ta esindas Serbiat 2011. aasta Eurovisiooni lauluvõistlusel Düsseldorfis lauluga "Čaroban". Esimeses poolfinaalis saavutati 8. koht 67 punktiga ja finaalis 14. koht 85 punktiga.


Karl Thure von Helwig

Karl Thure von Helwig (29. jaanuar/9. veebruar 1741 – 10. september 1810) oli Eestimaa mõisnik, maanõunik ning sõjaväelane (kapten).

Karl Thure von Helwig sündis Voose, Karinõmme, Nehatu ja Kuusiku mõisniku major Karl Friedrich von Helwigi ja vabapreili Charlotte Horn åf Aminne pojana.

Talle kuulusid Virtsu, Paadrema, Arrohof-i, Veltsa, Nehatu ja Kuusiku mõis.

Helwig rajas 18. sajandi lõpul Puhtule suvituskoha.

Ta on maetud perekonna rahulasse Puhtus.


Anna Christine von Rosen

Anna Christina von Rosen (sündinud Helwig; 13/24. detsember 1780 Virtsu – 3/15. mai 1845 Vana-Varbla) oli Paadrema, Uue-Virtsu ja Vana-Virtsu mõisa omanik ajavahemikul 1826–1838.

Ta püstitas Puhtusse mälestusmärgi Friedrich Schillerile, mis oli maailmas üks esimesi ausambaid sellele luuletajale. Ta oli ka arvatavasti kohtunud Schilleriga ning oli kirjavahetuses tema abikaasa Charlotte von Schilleriga.


Aš

Aš (saksa Asch) on linn Tšehhis Karlovy Vary maakonnas Chebi ringkonnas.

Asub Fichtelgebirges Saksamaa piiri ääres. Linn piirneb nii idas kui ka läänes Saksamaaga.

Aš paikneb merepinnast 666 meetri kõrgusel. Linna lähedal on Weiße Elsteri jõe lähe.

Asula rajasid 11. sajandi alguses saksa kolonistid. 19. sajandi lõpus arenes Ašis tekstiilitööstus ja 1872 sai asula linnaõigused.

1919 läks linn Saint-Germain-en-Laye rahulepinguga Tšehhoslovakkia koosseisu.


Gösta Brunow

Gösta Brunow (Carl Gustav Gösta; 1936 Hamburg – 10. juuli 2013) oli soome keemik.

Pärast seda töötas keemiaprofessorina Helsingi Ülikoolis.


Caroline Wozniacki

Caroline Wozniacki (poola keeles Karolina Woźniacka; sündinud 11. juulil 1990 Odenses) on Taani tennisist, rahvuselt poolatar.

Tema isa Piotr oli elukutseline jalgpallur, ema Anna kuulus Poola käsipallinaiskonda. Vanemad asusid Taani elama siis, kui isa sai lepingu Taani klubiga. Carolinel on 4 aastat vanem vend Patrick, kes on samuti jalgpallur.

2008. aasta olümpiamängudel Pekingis oli Wozniacki Taani ainus tennisist. Asetust ta ei saanud. Avaringis alistas ta Tuneesia tennisisti Selima Sfari 6:4, 6:1 ja seejärel 10. asetusega Slovakkia tennisisti Daniela Hantuchová 6:1, 6:3, kuid kaotas kolmandas ringis 5. asetusega Venemaa sportlasele Jelena Dementjevale 6:7 (3:7), 2:6. Dementjeva tuli üksikmängus olümpiavõitjaks.

Wozniacki tõusis maailma esireketiks 11. oktoobril 2010 ja ta oli seda kuni 29. jaanuarini 2012, välja arvatud üks nädal 2011. aasta veebruaris, mil maailma esireketiks oli Clijsters. Uuesti tõusis Wozniacki maailma esireketiks täpselt kuueaastase vaheaja järel 29. jaanuaril 2018 Austraalia lahtiste meistrivõistluste võidu järel.


Tony Tan Keng Yam

Tony Tan Keng Yam (sündinud 7. veebruaril 1940 Singapuris) on Singapuri matemaatik ja poliitik, kes oli 1. septembrist 2011 kuni 1. septembrini 2017 Singapuri president.

Tal on magistrikraad Massachusettsi Tehnoloogiainstituudist ja doktorikraad rakendusmatemaatika alal Adelaide'i ülikoolist. Kuni 1969. aastani õpetas ta Singapuri ülikoolis matemaatikat, seejärel tegutses panganduse alal. Aastatel 1980–1981 oli ta Singapuri ülikooli asekantsler.

Tony Tan kuulus kuni presidendiks kandideerimiseni Rahvaaktsiooni Parteisse. Aastatel 1979–2006 oli ta parlamendi liige, 1983–1985 rahandusminister, seejärel 1991. aastani haridusminister, 1995–2005 asepeaminister, 1995–2003 ühtlasi kaitseminister ja 2003–2005 julgeolekuminister.


Nikolaj Mladenov

Nikolaj Evtimov Mladenov (bulgaaria keeles Николай Евтимов Младенов; sündinud 5. mail 1972 Sofias) on Bulgaaria poliitik, aastatel 2010–2013 Bulgaaria välisminister.

Ta lõpetas Sofia majandusülikooli rahvusvaheliste suhete alal.

Aastatel 2007–2009 oli ta Euroopa Parlamendi liige, 2009–2010 kaitseminister.


Santiago del Estero

Santiago del Estero on linn Argentina põhjaosas, Santiago del Estero provintsi halduskeskus.

Santiago del Estero asub Dulce jõe kaldal. Linna geograafilised koordinaadid on .

2001. aastal elas linnas 230 614 inimest.

Linnas tegutseb Santiago del Estero ülikool.

Santiago del Estero on Argentina vanim linn. Asula rajati 1553. aastal.


Goethe auhind

Goethe auhind on Saksamaal Frankfurdis välja antav Johann Wolfgang Goethe järgi nime saanud kirjandusauhind.

Esialgu anti auhinda igal aastal, alates 1960. aastatest jagatakse seda iga kolme aasta tagant.


Ivari Ilja

Ivari Ilja (sündinud 3. mail 1959 Tallinnas) on Eesti pianist, alates 2017. aastast Eesti Muusika- ja Teatriakadeemia rektor.

Ta lõpetas aastal 1977 Tallinna Muusikakeskkooli Eve Paju ja Laine Metsa klaveriklassis. Aastatel 1977–1981 õppis ta Tallinna Riiklikus Konservatooriumis Laine Metsa juures. Aastal 1984 lõpetas ta Moskva konservatooriumi Vera Gornostajeva klaveriklassis ja aastal 1986 samas assistentuuri Sergei Dorenski käe all.

Aastatel 1978–1981 töötas Ivari Ilja kontsertmeistrina RAT Estonias. 1986. aastal asus ta klaveripedagoogina tööle Tallinna Riiklikku Konservatooriumi (1994. aastast dotsent, 1999. aastast professor).

Aastatel 2000–2015 oli ta Eesti Muusika- ja Teatriakadeemia klaveriosakonna juhataja. 3. mail 2017 valiti Ivari Ilja Eesti Muusika- ja Teatriakadeemia rektoriks. Tema ametikohustused rektorina algasid 1. septembril 2017.

Alates 2013. aastast on Ivari Ilja Eesti Interpreetide Liidu juhatuse esimees, alates 2017. aastast Eesti Muusikanõukogu president ning alates 2020. aastast Rahvusooper Estonia nõukogu esimees.


Abraham Moresin

Abraham Moresin (surnud 19/30. mail 1708 Tartus) oli Tartu raehärra.

Ta oli rügemendiveltveebel ja Tartu linnakirurg. 1696. aastal sai ta Tartu kodanikuks, oli Suurgildi vanem 1698. aastal, raehärra 1701–1707.

Tartu vallutanud venelased süüdistasid teda spionaažis Rootsi kasuks ja poosid ta koos teise raehärra, Claus Kroppega üles.

Abraham Moresin oli abielus Catharina Helenaga, kelle neiupõlvenimi pole teada. 1708. aastal, lesena, küüditati Catharina Helena Moresin Vologdasse.


Claus Kropp

Claus Kropp (eesnimi kirjutatud ka Clas või Klaus, perekonnanimi kirjutatud ka Kroppe; surnud 19/30. mail 1708 Tartus) oli Tartu raehärra.

Ta oli 1698. aastal Suurgildi vanem, 1701. aastal kirikuadministraator, 1701–1708 raehärra, 1707. aastal soolakaubanduse komissar.

Tartu vallutanud venelased süüdistasid teda spionaažis Rootsi kasuks ja poosid ta koos teise raehärra, Abraham Moresiniga, üles.


Jaan Põdra

Jaan Põdra (29. mai 1894 Kabala vald, Viljandimaa – 4. veebruar 1942 Kirov, Nõukogude Liit) oli Eesti poliitik ja ettevõtja.


August Rennit

August Eduard Rennit (17. oktoober 1880 – 29. juuni 1945 Freidberg, Saksamaa) oli Eesti majandus- ja pangandustegelane, AS-i Tartu Pank juhatuse esimees.


Ernst Rosen

Ernest Rosen (20. juuni 1884 – 5. august 1962 Saksamaa) oli Eesti majandustegelane,

Ernest von Roseni vanemad olid Gustav Arved von Rosen (1849–1903), Tallinna Piiritustehaste Omanike Ühisus Rosen & Co direktor (1895–1903), Tallinna viinavabriku "Rosen & Co." asutaja ja Anna Elisabeth (sünd. Zoege von Manteuffel) (1853–1927). Vanaisa Woldemar Reinhold von Rosen (1815–1889) oli Eestimaa kubermangu Aktsiisivalitsuse ringkonnaülem

Ernest Rosen oli Tallinna Piiritustehaste Omanike Ühisus Rosen & Co peadirektor (1938–1940) ja Tallinna Aktsiaklubi president aastatel 1923–1938.

Enne Diakonisside Asutise sundlõpetamist, kuulus Ernest von Rosen Tallinna Diakonisside Seltsi nõukogusse, Diakonisside Asutises tegutses ka tema õde Erwi Lisinka von Rosen. Ernst Rosen asus 1941. aastal ümberasujana Saksamaale.


Kert Kesküla

Kert Kesküla (13. jaanuar 1975 Tallinn – 28. september 2011 Tallinn) oli eesti korvpallur.

Ta lõpetas 1993. aastal Eesti Spordigümnaasiumi ja 2001. aastal Audentese Ülikooli.

Ta töötas OÜ BAO Ohtlike Jäätmete müügijuhina ning MTÜ Eesti Elektroonikaromu projektijuhina.


Krzeszowice

Krzeszowice on linn Poolas Väike-Poola vojevoodkonnas Krakówi maakonnas, Krzeszowice valla halduskeskus. Krzeszowice asub Krakówi kesklinnast ligikaudu 23 km lääneloodes.

2012. aastal oli linnas 10 281 elanikku.


Ele Pedassaar

Ele Pedassaar (sündinud 10. detsembril 1976 Võrus) on eesti sünoptik.

Pedassaar sündis Võrus. Ta on õppinud Eesti Mereakadeemias ja Tallinna Ülikooli matemaatika-loodusteaduskonnas meteoroloogiat. Lisaks õppis ta kooli ajal muusikat (viiulit).

Ta töötab Keskkonnaagentuuri ilmaprognooside osakonna peaspetsialisti-sünoptikuna.

Pedassaar esineb ilmateadustajana Eesti Televisiooni uudistesaates "Aktuaalne kaamera".

Võrumaalt pärinevana oskab ta võru keelt ning on ka telesaates ilmateadet võru keeles vahendanud.


Albrecht (Saksi-Wittenberg)

Albrecht (suri 28. juunil 1385) oli Saksi-Wittenbergi hertsogi Otto poeg. Aastal 1370 sai ta oma emapoolse vanaisa järglaseks Lüneburgi vürstkonna troonil.


Ranetki

Ranetki (vene keeles Ранетки; ingliskeelne nimi Ranetki Girls) on Venemaa pop-rock'i ansambel.

See tegutseb 2005. aastast. Ansambli tuntumaid laule on "O tebe" ("Sinust"), mis valiti Rockstari arvutimängu "Grand Theft Auto IV" raadiosse.


Peeter Raudsepp (teatrilavastaja)

Peeter Raudsepp (sündinud 20. märtsil 1974 Tallinnas) on eesti teatrilavastaja.


Karl Linnas

Karl Linnas (6. august 1919 Tartu – 2. juuli 1987 Leningrad) oli Eesti kaitseväe lipnik, Saksamaa sõjaväe leitnant ja Saksa okupatsiooni ajal Eestis Tartu koonduslaagri .


Uno Laur (muusik)

Uno Laur (sündinud 8. juunil 1961 Rakveres) on eesti muusik, punkansamblite Must Mamba ja Röövel Ööbik endine solist.


Põhiharidus

Põhiharidus on 1.–9. klassini ulatuv koolisüsteemi aste, mis on Eestis kohustuslik üldharidusmiinimum.


Sten Lassmann

Sten Lassmann (sündinud 26. mail 1982) on eesti pianist, keda tuntakse eelkõige Heino Elleri muusika interpreedina.

Sten Lassmann on õppinud Eesti Muusikaakadeemias, Pariisi konservatooriumis ja Rootsi Kuninglikus Muusikaakadeemias.

2002. aastal võitis Sten Lassmann VI Tallinna riikliku klaverikonkursi ning neli aastat hiljem jagas oma esimest rahvusvahelist auhinda (3. koht) Danil Sajamoviga.


Liana Zeigo

Liana Zeigo (Liana Kolodinskaja; sündinud 12. novembril 1985 Võrus) on Eesti laulja. Ta oli ansambli Pariis asutaja ja Paha Polly solist.

Zeigot on inspireerinud Tõnu Trubetsky, Debby Harry ja Joan Jett.


Konn-kuningapoeg

"Konn-kuningapoeg" (AT 440) on imemuinasjuttude hulka kuuluv rahvusvaheliselt tuntud muinasjututüüp.

Seda tüüpi esindab Jacob Grimmi ja Wilhelm Grimmi 1857. aastal ilmunud kogumiku "Die Kinder- u. Hausmärchen" esimene jutt "Konn-kuningas ja Raudne Heinrich" (Der Froschkönig oder der eiserne Heinrich), mida peetakse Euroopas selle tüübi kõige tuntumaks näiteks.

Tüübiga on seotud ka Disney stuudio 2009. aastal valminud täispikk multifilm "Printsess ja konn", mis põhineb Ameerika Ühendriikide lastekirjaniku Elizabeth Dawson Bakeri 2002. aastal ilmunud romaanil "The Frog Princess".


Piirkond (Inglismaa)

Inglismaal on piirkond (inglise keeles region) regionaalse jaotuse kõrgeima tasandi üksus, mida kasutab Briti keskvalitsus Inglismaa territooriumil. Aastail 1994–2011 omasid algselt kümme, aastast 1998 üheksa Inglismaa piirkonda mingil määral halduslikku rolli Suurbritannia valitsuse poliitika elluviimisel.

Territooriumilt suurim on Edela-Inglismaa (23 829 ruutkilomeetrit) ja väiksem Suur-London (1572 ruutkilomeetrit). Elanike arvult on suurim on Kagu-Inglismaa 8,5 miljoni elanikuga ja kõige väiksem Kirde-Inglismaa 2,6 miljoni elanikuga.

Inglismaa piirkonnad on ühtlasi ka Euroopa Liidu statistiliste territoriaaljaotuste nomenklatuuri taseme NUTS 1 piirkonnad. Suurbritannia ülejäänud kolm NUTS 1 piirkonda on Wales, Šotimaa ja Põhja-Iirimaa.


Iwan Thomas

Iwan Gwyn Thomas (sündinud 5. jaanuaril 1974) on Suurbritanniat esindanud Walesi kergejõustiklane (400 m ja 4×400 m jooksja).


Aime Aarmaa

Aime Aarmaa (sündinud 18. augustil 1960 Kohtla-Järvel) eesti raamatukogutöötaja.

Ta on lõpetanud Kohtla-Järve 1. Keskkooli aastal 1978, Tallinna Pedagoogilise Instituudi aastal 1985.

Ta on 2004. aastast Kohtla-Järve Keskraamatukogu direktor.


Wenzel I (Saksi-Wittenberg)

Wenzel I (umbes 1337 – 15. mai 1388 Celle) oli Saksi-Wittenbergi hertsog Askania dünastiast. Ta valitses aastatel 1370–1388 ning oli Saksa-Rooma riigi kuurvürst ja Lüneburgi vürst.


Krasnõi Lutš (Pihkva oblast)

Krasnõi Lutš on alev Venemaal Pihkva oblastis Bežanitsõ rajoonis, Polisto külaasunduse keskus. Asub 204 km Pihkvast kagu pool.

Asula tekkis 1905. aastal rajatud klaasivabriku juurde. 1958 sai aleviks.


Zapljusje

Zapljusje on alev Venemaal Pihkva oblastis Pljussa rajoonis. Asub Pljussa jõe ülemjooksul 102 km Pihkvast kirdes.

Zapljusjel on alevi staatus alates 1961. aastast. Asula peamine tööstusharu on turbatootmine.


Ӝ

Ӝ (ӝ) on kirillitsa täht, mida kasutatakse udmurdi keeles. Täht on saadud kirillitsa tähele ж treema lisamisel.

Udmurdi tähestikus on see üheksas täht. See hääldub helilise postalveolaarse afrikaadina [ʤ].


Tuulelipp

Tuulelipp on kõrgesse paika, tavaliselt hoone katusele, torni või masti tippu paigutatud seadeldis, mis pöördub tuule jõul, näidates tuule suunda.

Beauforti skaalal, mis määratleb tuule tugevuse, vajab tuulelipp liikumahakkamiseks kahepallist ehk kerget tuult.

Aegade jooksul on tuulelipud võtnud kõikvõimalikke fantastilisi vorme. Lääne-Euroopa kristlikel kirikutel on levinud kukekujulised tuulelipud. Üks maailma suuremaid tuulelippe on Yukoni transpordimuuseumis Kanadas Whitehorse'i rahvusvahelise lennujaama kõrval – selleks on endine transpordilennuk Douglas DC-3. Guinnessi rekordite raamatu andmeil on suurim tuulelipp siiski Tío Pepe šerri reklaam Hispaanias Jereze linnas.

Eesti tuntuim tuulelipp on Tallinna raekoja torni tipus paiknev Vana Toomas, mida Tallinna ühe sümbolina on kujutatud paljudel suveniiridel. Tartus on tähelepanu pälvinud Ivar Feldmanni sepistatud hansakogekujuline tuulelipp Lennuk, mis asetseb 2003. aastal üle Emajõe rajatud Turusilla masti tipus.


Kahemehesaag (album)

"Kahemehesaag" on Riho Sibula 2011. aastal ilmunud album, mis salvestati Tartu Ülikooli Viljandi Kultuuriakadeemia stuudios 22.–25. augustil samal aastal.


Aleksei Lossev

Aleksei Fjodorovitš Lossev (22. september (vana kalendri järgi 10. september) 1893 Novotšerkassk, Venemaa – 24. mai 1988 Moskva) oli vene filosoof ja filoloog, professor (1923) ja filoloogiadoktor (1943).


Friedrich I (Braunschweig-Wolfenbüttel)

Friedrich (u 1357 – 5. juuni 1400 Kleinenglis) oli Braunschweig-Lüneburgi hertsog ja Braunschweig-Wolfenbütteli vürstkonna valitseja aastast 1373.


Bernhard I (Braunschweig-Lüneburg)

Bernhard (1358. ja 1364. aasta vahel – 11. juuni 1434 Celle) oli Braunschweig-Lüneburgi hertsog, kes valitses mitut Braunschweig-Lüneburgi vürstkonda. Seda Welfide dünastia hertsogit peetakse Lüneburgi teise liini esimeseks liikmeks.


Sünnitoetaja

Sünnitoetaja ehk doula (kreeka doula 'ümmardaja, toetaja' (s.o naine, kes teenib teist naist)) on treenitud isik, kes pakub psühholoogilist ja emotsionaalset tuge teisele naisele ta raseduse ja sünnituse, aga ka sünnitusjärgsel ajal.


Indrek Raudne

Indrek Raudne (sündinud 18. detsembril 1975 Tallinnas) on Eesti poliitik ja ettevõtja.

Aastail 1998–1999 oli ta Riigikogu esimehe nõunik. 2004–2007 oli ta X Riigikogu liige. Märtsist detsembrini 2011 kuulus Indrek Raudne XII Riigikogu koosseisu. Ta lahkus 2011. aasta detsembris Riigikogust elamisloa skandaali tõttu. Ühtlasi lahkus ta 2011. aasta detsembris erakonnast Isamaa ja Res Publica Liit.


Sophie Tieck

Anna Sophia Tieck (abielunimega ka Sophie Bernhardi ja Sophie von Knorring, 28. veebruar 1775 Berliin – 1. oktoober 1833 Tallinn) oli saksa luuletaja ja näitekirjanik.

Sophie Tieck on maetud Kopli kalmistule.


Heinrich I (Braunschweig)

Heinrich I (ladina Henricus, suri 14. oktoobril 1416), kutsutud Heinrich Leebeks, Braunschweig-Lüneburgi hertsog, oli koos oma venna Bernhardiga aastatel 1388 kuni 1409 Lüneburgi vürst ning aastatel 1400 kuni 1409 ka Wolfenbütteli vürst, ja aastast 1409 kuni oma surmani Lüneburgi ainuvürst.


Kaarli Aluoja

Kaarli Aluoja (enne eestistamist 4. augustil 1936 Karl Otto; 20. juuni 1899 Toila – 4. veebruar 1975 Viljandi) oli eesti näitleja ja lavastaja.

Ta õppis 1916–1918 Tallinna Kunsttööstuskoolis, läks 1918 Vabadussõtta ja oli kuni 1921. aastani sõjaväes. Aastal 1924 lõpetas Draamastuudio teatrikooli I lennu ja oli üks Draamastuudio Teatri asutajaid (teater avati 1925. aastal).

Kaarli Aluoja oli kogu eesti teatri tarvis olulise A. H. Tammsaare "Tõe ja õiguse" romaani lavainterpretatsioonidele alusepanija. Andres Särevi dramatiseeringutega viis Kaarli Aluoja lavastajana orbiiti näitlejaloomingu, kus teatrilukku jäid Draamastuudio Teatris 1932. aasta "Vargamäest" Pearuna Johannes Kaljola, aga ka 1934. aasta "Abielu ja armastuse", hiljem "Karini ja Indreku" lavastustega Lisl Lindau Karin ja tema enda napp, kuid sügav Indrek Paas ja Arno Suuroru Köögertal. Draamastuudio Teatris töötas Kaarli Aluoja kuni 1934. aastani.

Kui 1935. aastal sai Vanemuise teatri juhiks Otto Alev, siirdus Kaarli Aluoja Vanemuisesse draamajuhiks. Tema võttis Vanemuisesse tööle ka sellised legendaarsed mehed nagu Kaarel Irdi ja Helend Peebu. Lisaks kujunes just sel perioodil Vanemuisest mitmežanriline teater. Aastal 1941 oli ta sunnitud näitejuhi kohalt taanduma, sest oli võidelnud Vabadussõjas ja olnud Kaitseliidu liige. Aastatel 1941–1944 ja 1945–1948 töötas Eesti Draamateatris ja 1944–1945 oli taas Vanemuises lavastaja. Nõukogude ajal töötas peamiselt teatripedagoogina.


Heinrich II (Braunschweig)

Heinrich (1411 – 7. detsember 1473), kutsutud Rahumeelseks (ladina Henricus Pacificus, saksa Heinrich der Friedfertige), Braunschweig-Lüneburgi hertsog, valitses Braunschweig-Lüneburgi mõlema osa üle.


549

549. aasta (DXLIX) oli Juliuse kalendri aasta, mis algas reedel. Arvu 549 on selle aasta tähistamiseks kasutatud alates varakeskajast, kui Euroopas sai valdavaks Anno Domini ajaarvamine.


Ilmar Tammur

Ilmar Tammur (kuni 15.07.1940 Trampärk; 11. mai 1921 Narva – 19. juuli 1989 Tallinn) oli eesti teatrijuht, näitleja, lavastaja ja õppejõud.


Otto IV (Braunschweig-Lüneburg)

Otto IV, tuntud ka kui Otto Kõverjalg või Otto Lombakas (suri aastal 1446), oli aastast 1434 kuni oma surmani Braunschweig-Lüneburgi hertsog ja Lüneburgi vürst.